Gerrek markatutako zubia

Mende bat igaro da Irun eta Hendaia lotzen dituen Etorbidearen zubia eraiki zutenetik. Bi herrien bilakaera ekonomiko eta sozialaren isla izan zen, eta bien arteko harremanak sendotzeko azpiegitura. Hiru gerren arrastoa jasan zuen, eta, egun, eskualdeko ikurretako bat da.

Egun oinezkoak eta bizikletak baino ez dira ikusten Irun (Gipuzkoa) eta Hendaia (Lapurdi) lotzen dituen Etorbidearen zubi zaharretik joan-etorrian. 100 urteko zubia, ordea, pasabide bat baino gehiago da. Haren zutarri eta barandek hiru gerren arrastoak jasan dituzte, eta frankistek eta naziek jazarritako herritarren ihesaren lekuko izan zen. Zubia, gainera, itxita egon zen, Nazio Batuen Erakundeak Francori ezarritako blokeoagatik. Hendaiako eta Irungo herritarren harreman sozial eta ekonomikoen erakusle eta ikur ere bada.

Cipriano Larrañagak, Irungo alkateak, proposatu zion 1902. urtean Gipuzkoako Foru Aldundiari zubia eraikitzea. «Hasieratik argi utzi zion kostua udalak berak hartuko zuela», azaldu du Xabier Kerexeta historialariak. Artean, herri batetik bestera joateko bi aukera baino ez zeuden: gabarraz edo trenez. «Behobian bazegoen zubi bat, baina urruti geratzen zen Irungo erdigunetik», gaineratu du Aitor Puche historialariak.

Espainiako Gobernuari eskatu behar izan zion baimena udalak, zehazki Gerra Ministerioari. Espainiako armada, ordea, aurka agertu zen. «Frantziako tropen inbasioaren beldur ziren, eta handik gerraren bat iritsiko ote zen. Garai hartako hainbat eraikinekin gauza bera gertatu zen».

Negoziazioak gogorrak izan ziren. Baina, azkenerako, egitasmoa onartu egin zuen Gerra Ministerioak. Hori bai, Espainiako armadak proiektuaren diseinuan parte hartu zuen. Hala, zubiaren lau zutarrietan hutsune moduko batzuk utzi zituzten, behar izanez gero zubia lehertzeko lehergailuak jartzeko. Hutsune horiek oraindik ere mantentzen dira. «Kasu honetan, gainera, aduana bat ere jarri behar zen, eta trabak izan ziren horretan. 1918ra arte ez zuten jarri».

Zubia, berez, 1915eko azaroaren 15ean inauguratu zuten oinezkoentzat, eta hurrengo urtean ibilgailuentzat. Hasieran, aurreikusi zuten lanek 300.000 pezeta (1.800 euro) kostatzea. Azkenerako, ordea, 400.000 (2.400 euro) kostatu ziren. Garai hartan udal batentzat kostu handia zen halako inbertsio bat bere gain hartzea. Hala, joan-etorrikoengatik kobratzen hasi zen, gastuei aurre egiteko. Oinezkoek bost zentimo ordaindu behar zituzten bidaiako, bizikletek 15 eta autoek 50. Shisero-ek egiten zuten lan hori. «Gerora, Irungo Udalak zubiaren zati bat Hendaiakoari eman zion. Zerbait sinboliko izan zen, eta batez ere gastuak partekatzeko, zubiaren mantentze lanak eta konponketak garestiak zirelako», berretsi du Jose Ramon Vegak. Hark ere ondo ezagutu zituen zubiaren lehen urteak. Makina bat aldiz igaro zen handik.

Kerexetaren ustez, «bizitasun handia» eman zien Iruni eta Hendaiari Etorbidearen zubia eraikitzeak. «Agerian uzten zuen bi herrietako ekonomiaren bilakaera. Izan ere, merkataritza gero eta indar handiagoa hartzen ari zen pixkanaka, eta garraiobideen garapenaren aldaketa ere erakusten zuen, errepideko ibilgailuak indar handia hartzen ari baitziren, eta ibaia oztopo bat zen horretarako».

Puchek gaineratu duenez, zubia eraikitzeak «nabarmen» hobetu zituen bi herrien arteko komunikazioak, eta, horri lotuta, ugaritu egin ziren harremanak. «Jendeak lanera joateko edo erosketak egitera joateko erabiltzen zuen, batez ere, zubia. Ni, adibidez, oso txikia nintzen, baina oso gogoan dut txokolatea erostera joaten ginela. Izan ere, gerra garaian hemen errazionatua zegoen», gogoratu du Vegak.

Nicolas Agirre historiazaleak nabarmendu du gerrek baldintzatu zutela zubiaren egunerokoa. Hala berretsi dute beste hirurek ere. Pairatu zuen aurrenekoa Lehen Mundu Gerra izan zen. «Irungo herritarrek asko lagundu zieten Hendaiakoei, batez ere janaria eramanda. Ia egunero eramaten zuten hara ogia, zubia baliatuz». Agirrek ondo ezagutu zuen zubia, handik behin baino gehiagotan igaro baitzen, eta bere familiak handik ihes egin baitzuen. Lehen urte haietan ohikoa izaten zen kontrabandoa egitea. «Kontrabandoa arrunta zen: jakiak, arropa, makinentzako pieza txikiak...», argitu du Agirrek. Batez ere emakumeek egiten zuten. Trapitxera deitzen zieten emakume haiei. Tropek ere Irunen egiten zituzten erosketak, Kerexetak zehaztutakoaren arabera: «Horien artean, aipagarrienetakoa ardoa izaten zen. Irudiak badira, Urdanibia plaza ardo upelez beteta». Borrokatzeko, soldadu askok edan egiten zuten.

Behin Lehen Mundu Gerra amaituta, egoera lasaitu egin zen. Baina lasaitasunak gutxi iraun zuen. 1936ko gerra hasi zen. Urte horretako abuztuan, Francoren tropak Irun inguratzen ari ziren, eta gerra giroa nabaria zen. «Jendea oso izutua zegoen, eta zubitik Hendaiara alde egiten hasi zen», esan du Agirrek. Hilabete horretako abuztuaren 28an, ihesaldiak masiboak izaten hasi ziren. Askok iparraldeko eta Frantziako herrietan aurkitu zuten babesa, eta ohikoa izaten zen jaiegun eta asteburuetan ihes egindakoak zubira bertaratzea, urrutira bazen ere senideak ikusteko. «Beldurra eta kezka handia izan arren, ihesaldiak duintasun eta ordena handiarekin egin ziren». Ihes egin zuten gehienak ezkertiarrak eta errepublikanoak ziren.

Bigarren Mundu Gerran, haatik, kontrakoa gertatu zen. Ipar Euskal Herriko eta Frantziako herritar askok Irunera iritsita topatzen zuten babesa, nazien atzaparretatik ihesi. «Gehiago izan ziren, dena den, Frantziatik etorritakoak. Bitxia da, baina kasu honetan ihes egindakoak judu aberatsak ziren. Adibidez, Rothschild familiakoak. Irunen bitxiak saltzen zituzten, eta lortutako diruarekin Portugalera alde egiten zuten. Zubian bertan saltzen zituzten bitxiak».

Urte gogorrak izan ziren Bigarren Mundu Gerrakoak. Naziak 1940ko ekainaren 27an iritsi ziren zubiaren Hendaiako aldera. Urte hartan, eta zubian bertan, Gestapok frankisten esku utzi zituen Lluis Companys Kataluniako presidentea, eta Francisco Cruz Salido eta Julian Zuazagotia sozialistak. «Hirurak fusilatu egin zituzten; Companys, Bartzelonan, eta beste biak Madrilen».

Okupazioak 1944 arte iraun zuen. Orduan, Nazio Batuen Erakundeak Francoren aurkako blokeoa abiatu zuen. Hala, muga itxi zuten, 1948 arte. «Blokeoa erabatekoa zen». 1948. urtean Nazio Batuen Erakundearen jarrera samurtu egin zen, eta pixkanaka muga zabaltzen hasi zen. «Ikaragarrizko pozarekin hartu genuen. Urteetan ikusi ez genituen senideak ikusteko aukera izan genuen», esan du Agirrek.

Artean, eta muga itxita zegoenez, klandestinitatean baino ezin zen pasatu batetik bestera. «Hendaiara ihes egindako irundar bat baino gehiago San Martzial egun bezperan ezkutuan pasatzen zen Irunera, alardean desfilatzeko». Itsasoz egiten zuten, dena den. «Askorentzat oso erraza zen, ibaia oso ondo ezagutzen zutelako. Dena den, izan zen baten bat itota hil zena, edo tirokatu egin zutena». Ekonomikoki ere oso garrantzitsua izan zen muga zabaltzea, berriro ere merkataritza jarduera indarra hartzen hasi zelako. «Aduanan eskualdeko jende askok egiten zuen lan».

Hala, pixkanaka normaltasuna berreskuratzen hasi zen, eta hurrengo urteetan handik igarotzen zen jende ezagunagatik zen albiste zubia. Tartean, handik igaro zen, besteak beste, Orson Welles aktorea.

1963an udalak joan-etorriengatik kobratzeari utzi zion. «Francoren ministro bat handik pasatu, eta, kobratu egingo ziotela jakin zuenean, uko egin zion ordaintzeari. Madrilek kobratu egiten zela jakin zuen hala, eta udalari eskatu zion kentzeko. Trukean, San Antongo presaren urak Irunera iristeko obrak ordaindu zituen Madrilek, eta, horri esker, ur zerbitzu normalizatua iritsi zen Irunera».

Zubiaren gainbehera

1966an Santiago zubia eraiki zuten. «Zubi hori handiagoa eta sendoagoa zen». Hala, ibilgailuak hara bideratu zituzten, eta Etorbidekoa garrantzia galtzen hasi zen. «Zalantzak zeuden Etorbidekoa horrenbesteko ibilgailuren joan-etorria jasateko gai izango ote zen», gaineratu du Vegak.

Egun, oinezkoentzat dago egokituta zubi zaharra, eta bi herrientzat ikur bat da: «Bi herrien harremanen ikurra da, eta hala izan behar du etorkizunean ere», uste du Puchek. Agirrek haren edertasuna defendatu du: «Jendeak osteratxo gehiago egin beharko lituzke, Behobiako eta Biriatuko sekulako ikuspegiak baitaude». Aurten, errefuxiatuei egindako omenaldi baten lekuko ere izan da.


Apendizitisa pasatu zuen Doblasek

Oroitzapen desitxuratua. Elastikoa kentzearekin, abdominalen six pack markaturik ikustea ez zuen inork espero. Ez dago gizena, ordea, David Doblas. Haren apendizitisaren orbainak ere nire arreta bereganatu zuen. Horrenbeste informazio gabe ere pasatuko nintzen, ordea, David. Epaileek kaleratu berritan GBCko kapitainak emandako ikuskizuna bere ateraldien Youtubeko zerrenda mamitsuan sartuko dute laster. Urteroko bi zoroaldiek laburbilduko dute haren ibilaldia ikusle neutralaren begitan. Eta zakar, zirikatzaile eta txoriburu ospearekin erretiratuko da Doblas. Tamalgarria da, ez duelako halakorik merezi, eredugarri delako ia beti. Sei hilabetean behin lepo gaineko bi kableen juntura askatuko ez balitz, bainarik gabeko kirolaria litzateke. Zer arraio, kableen juntura noizean behin askatuta ere bai, niretzat behintzat. Doblas da, eta ez dio sekula inori minik egin (Uros Slokar Manresaren aurkako hartan hain urrun ibili ez bazen ere).

6.800 8.200. Babesleei eta erakunde publikoei begira, badu logika Baskoniak edo Gipuzkoa Basketek ofizialki iragartzea harmailetan 9.800 edo 5.500 lagun bildu direla, benetan bertaratu diren 7.800 edo 4.000 jarri beharrean. Logikoa izanda, zenbatekoak puzten ibiltzea oso ariketa itsusia da. Itsusia eta kezkagarria, bi klubek sarrera andana oparitzen dituztela ere jakina baita Gasteizen eta Donostian.

Aritmetika sinplea. Saskibaloi partida irabazteko aukera gehiago izango duzu, aurkaria baino gehiagotan jaurtitzeko aukera baduzu. Baskonia Top 16ko talde eraginkorrena da orain arte errebotean. Ibon Navarrok defentsako odoljarioa behingoz estali izanak zerikusi zuzena du.

Sartzeko jarri zaituzte hor! Jaurtiketa libreez doktore tesia idatz liteke. Entrenatzaileak benetan erretxintzen dira ehuneko erdipurdikoekin, errutinazko eragiketa mekanikoan hobetzeak profesional arduratsuen erantzukizun behar lukeelako. Hobetze aldera, lansaioak testuinguru lehiakor bihurtzea izaten da onena. Aste barruan ere jokalaria marrara nekaturik iristea, arnasestuak baretzen ikas dezan. Sariak eta zigorrak ezartzea, ariketek seriotasunez zipriztintzea. Unicajak eta Bilbo Basketek igandean perfekzioa erdietsi zuten: 28tik 28 bien artean (Espainiako Kopako final-laurdenetan ariko dira elkarren aurka, otsailaren 19an, 21:30ean). Horrelakorik mantentzea errealista ez denez, %80aren langaren gainetik ibiltzeak behar luke erronkak. CAI Zaragoza da bakarra oraingoz, %82. Saihestu beharrekoa, Andorrak orain arte pilatutakoa: %68.

NO-do-ko zozketa. ACBk lau inauterietako erregina ipini zituen atzo Kopako kanporaketetako bolak ateratzen, soineko ezin estuagoekin jantzita. Izan Juan Carlos, izan Felipe, Errege Kopa izaten jarraitzen du honek, sakramentu guztiekin.

Bernice eta herri oso bat . Hiru segidan irabazita, Gernika bosgarren postura jalgi da emakumezkoen ligan. Mailara iritsi berriei ez jaistearen xedea oso motz geratu zaie segituan. Zamorako azken garaipen baketsua Espainia osoan ikusi ahal izan zen telebistaz. Bertan, gernikarrek Bernice Mosby ikusgarriaz gain askoz gehiago erakusteko badutela egiaztatu zen. Erakusten hasita, kiroldegia eta eskolak erakutsi beharko lituzkete, ordea, harro, gernikarrek. Eskualdean saskibaloian ari ez den neskaren bat topatzea erronka bihurtu dute.

Kontra-terrorismoa. Saski Da!-ren idoloak, Sitapha Savane senegaldarrak, Twitterren: «Kaixo, ACB! Noizko minutuko isilunea Boko Haramek erail dituen bi milengatik, Charlie Hebdo-rekin egin bezala?».

Entrenatzaile txar bat. San Bernardino Arroyo Valley (AEB) institutuko Michael Anderson zigortu du zuzendaritzak. Bi lehia emango ditu aulkian eseri gabe, bere taldea Bloomington High School-i 161-2 nagusitu zitzaiolako. Atsedenaldian, 104-1 zihoazela, sarraskia leuntzen saiatu omen zen Anderson, eraso luzeagoak eta defentsa kontserbadoreagoa aginduz. 159 punturen tartearekin gailendu bai, baina hain entrenatzaile ona ere ez da izango, jokalariek ez baitzioten men egin.


Fiatek bertan behera utzi du Renaultekin bat egiteko saioa

FCA Fiat Chrysler Automobiles eta Renault batzeko saioak porrot egin du. Oraingoz. Asteazken gauean, ustekabean, FCAk atzera bota zuen bat egiteko proposamena, Renaulteko administrazio kontseiluaren bi eguneko bilerak ez ziolako fusioari baietz esan. Begi guztiak Frantziako Gobernuaren ordezkariei begira jarri dira, haiek izan zirelako, langileekin batera, bat egitearen aurkako botoa eman zuten bakarrak. Renaulten akzioen %15 ditu Frantziako Estatuak, eta halako bi boto eskubideetan.

Bruno Le Maire Ekonomia ministroak azaldu zuen atzo ez diotela betorik jarri operazioari, eta denbora gehiago baizik ez zuela eskatzen, «Nissanen baiezko garbia» lortu arte. Renaultek eta Nissanek aliantza estrategiko bat izan dute azken hogei urteetan, eta hari eustea funtsezkoa iruditzen zaio Parisi. Frantziarren eta japoniarren arteko harremanak tirabiratsuak dira, iaz Carlos Ghosn batasunaren bultzatzaile nagusia Tokion atxilotu zutenetik. Nissanek harrera hotza egin dio FCA-Renault balizko fusioari.

Parisen erantzunak pazientzia galarazi zion FCAri, eta proposamena atzera bota zuen. Garbi dauka zein den erruduna: «Badirudi Frantzian baldintza politiko egokiak ez direla betetzen halako bat egite bat ongi ateratzeko». Baldintza horiek aldatuz gero FCA-Renault fusioak aurrera egin dezakeen ikusi beharko da orain, ala italiarrek nahiago duten beste ezkontide bat bilatu, autoen elektrifikazio prozesuak ekarriko dituen kostu handiak partekatzeko.


Andoaingo Txirrindulari Eskola, XXV.urteurrena: Iritzi bilketa

JON MIKEL MUJIKA • IRITZIA

1984. Garai hartan -soldaduska zela eta- ezin izan nuen bertan egon, 1985ean Joxe Barberenak belarritik heldu eta bertan murgildu ninduen. Ordura arte, txirrindulari izanik, talde ezberdinetan ibili izan nintzen baina hau desberdina zen: helburua ez zen talde leiakorra egitea, herriko gazteei kirola egiteko aukera eman eta txirrindulari bihurtzea baizik.

Hori gauzatzeko, gazteari eskatzen genion bakarra seriotasuna, eta lagunekiko errespetua zen. Ez genion garrantziarik ematen lodia edo argala, baldarra edo arina izateari. Eta gauza bera eskatzen genion geure buruari. Horri esker, lan taldean nahiz gazteekin lagun giroa izan da nagusi, gehienetan. Zorionez, entrenatzaile lanetan dabiltzan gazte guztiak, eskolan txirrindulari izandakoak dira.

Beste bi zutabe garrantzitsu ere badira: gurasoak eta babesleak.

Gurasoei dagokionez, denboraldi hasieran egiten dugun bileran garbi azaltzen diegu lagundu nahi badute, horretarako modurik onena guk eskatutakoa egitea dela, gure lanean sartu gabe, eta, gehienetan oso ondo betetzen dute. Gaur egun horietako guraso batzuk lantaldean daude.

Babesleei dagokienez, zalantzak eduki genituen babesle bakarra edota txiki ugari edukitzea. Bigarren aukeraren alde egin genuen, maillotean Andoain izena bakarrik jarriz. Orain txalotu egiten dugu erabaki hura hartu izana. Gure kasuan babesle nagusiak Udal Patronatua eta enpresa txiki asko dira.

Orain, 25 urte eta gero oso harro sentitzen gara egindako lanarekin, hasierako helburua gauzatu dela ikusita. Lehengo batean lagun batek galdera hau egin zidan: - urte hauetan guztietan hainbat ordu eskaini diozue eskolari. Eta, zeren truke? Lan taldean gauden guztiok erantzun berbera dugula uste dut: eskolatik pasatako gazte gehienak kirola egiten jarraitzen dute, eta sakrifikatzea zer den ondo ikasi dute. Ikasgai hau bizitzaren arlo guztietan aurrera egiteko oso baliogarria dela uste dugu.

Orain, ospatzeko garaia iritsi da. Mila esker, honaino iristen lagundu gaituzuen guztioi.

AXIER ETXEZARRETA • IRITZIA

Badira 25 urte, mende laurdena, Andoaingo Txirrindulari Eskola sortu zela. 25 urte bizitza ororen moduan, bilakaera bat jarraituz. 25 urte makina bat gazterekin elkarlanean. Ni neu ere gazte horien tartean sartu beharrekoa naiz ba, eskolaren parte izandako horietako bat eta aipaturiko bilakaera hori bizitutako bat.

Edozer gauza lehenengo aldian egiten den guzietan bezala, arduradunek, taldea aurrera ateratzea erabaki zutenek izango zituzten beraien eragozpenak baina txirrindulariek ez genituen nozitu. Orain, atzera begira jarrita arduradun hauek ere beraien bilakaera izan dutela esango nuke, esperientziak erakutsita aurrera pauso asko eman dituztela, bai urte guztiko entrenamenduak prestatzerakoan eta baita momentu jakin batean lasterketa bat prestatzerakoan. Gogoan dut lehen urte haietan Ordiziako lasterketara joan eta beroketa ariketak egiten hasi ginenean, txirrindulari gazteak nazkatu ginen ariketa haietaz eta hor joan ginen inguruko parkera txirristan gora eta behera ibiltzera… pentsatuko duzuenez lasterketa negargarria egin genuen. Ez da horrelakorik gertatzen orain, esan bezala gauzak hobe prestatzen baitira.

Bilakaerarik izan ez duen puntu bat bada urte hauetan guztietan errepikatu dena, taldekideen arteko laguntasuna, txirrindu gaineko uneetatik haratago luzatu dena zenbait urtetan batera ibili diren taldekideen artean. Taldeko arduradunek benetako lagun giroa sortzea lortzen dute urtea joan, urtea etorri, eta gero giro hau islatu egiten da bai errepidean, ikusi besterik ez dago azken urte hauetan taldekako erlojupekotan lorturiko emaitza bikainak non txirrindulari bakar bat baino askoz garrantzitsuagoa den taldekideek besteentzat lana gogoz egitea, eta baita ere errepidetik kanpo, non denboraldiaz kanpoko parrandatarako ere zenbait koadrila bertan sortu diren.

Urtemuga hau dela eta, zorionak, mila esker eta beste horrenbeste osa ditzazuela.

AIZTOL ZURIARRAIN • IRITZIA

Hamalau hamabost urte nituenean R.E.M. egitera Ikastolara etorri nintzenean gerturatzen hasi nintzen Andoaingo Txirrindulari Eskolara, urtea aurrera zihoala konturatu nintzen Andoainekin lotura errazagoa nuela ordurarteko txirrindulari eskolarekin baino. Lasarte-Donostia, Lasarte-Andoain.

Jubenilen bi urtean etorri nintzen “Andoaingo”–ra (hamabost-hamasei urte), bizikleta gainean urte batzu neramatzan “Donostiarra” taldean, gero “Hartzak Hortzeok” izatera pasa zena. Aurreko urtean ikastolara etorri nintzenez bigarren urterako “Andoaingo”-ra aldatzeko eskatu nion federazioari. Nire txirrindulari ibilbidean aldaketa gertatu zen.

Urte horretan bertan ziklokrosean parte hartzen hasi nintzen Eskolaren laguntzaz bizikletak lortu genituen eta beharrezko materiala. Garai hartan Andoainen ziklokrosa antolatzen zen eta bertan ere parte hartu genuen, bai karreran bertan baita ere antolakuntzan, “Andoaingo”-k lortzen duen gauzarik onena lanerako jendea biltzen duela baita.

Entrenamenduak medikuak jartzen zizkigun eta astero entrenamendu bila joaten ginen Tolosara, bizikleta gainean nola ez.

Ziklokrosean buruntza auzoan entrenatzen ginen teknikoki, eta errepidean Ordiziarainoko bidean ibiltzen ginen. Niri otu zitzaidan taldean Asier Etxezarreta, Mikel Uria, Urko Salaberria ginen. Behin ziklokrosa amaitzean errepideko denboraldia hasi genuen eta neronek esatea ona ez bada ere urte ona burutu genuen, taldeka behin baino gehiagotan irabazita eta bakarka ere bakar batzuk irabazi genituelarik.

Txirrindulari eskolak jubenilak arte izaten dira, gero afizionatuen taldera egiten da salto baina horregatik ez zen eskola eta nire arteko harremana hautsi, ezta gutxiagorik ere. 23 urte egin arte bizikletan konpetitzen jarraitu nuen eta beti Andoaingo eskoraren laguntza ezkutuaz, ezkutuaz diot beste talde batzuetan korritzen bait nuen baina Andoaingo txirrindulari eskolarekin jarraituz bide batez.

Horrela mendiko bizikletan entrenatzen nuenean hasi nintzen txirrindulari gazteenak entrenatzen, Andoaindik Asteasura joaten ginen, bizikletaz. Behin konpetitzeari utzi nionean hasi nintzen neguan kadete eta jubenilak entrenatzen kiroldegian eta astebukaeratan berriz mendi irteera eginaz, urte bukaera arte gero bizikletan entrenatzen hasten dira eta martxoan lehiatzera pasatzen dira. Orduan gazteenekin bizikletaz irteten gara eta trafikoa dela eta orain geltoki eta Krafft tartean ibiltzen gera.

Andoaingo txirrindulari eskolak duen gauzarik onena, bere inguruan bildu duen lan taldea da. Zeozergatik izango da, ezta?

Esan beharrik ez dago “Andoaingo” gizonik garrantzitsuenetakoa, garrantzitsuena ez esateagatik, denak biltzen gaituen gizona Joxe Luis Barberena dela, bai orduan eta bai gaur, gizon honek egiten duenak ez dauka preziorik.


Aranak ohartarazi du abstentzioa alderdi handientzat dela onuragarri

Ezker Batuko koordinatzaileak adierazi du abstentzioa "sistema perfektuena" dela "alderdi handiek boteretsuenekin azpijokoan jarraitzeko".

Mikel Arana Ezker Batuko koordinatzaile nagusiak "eusteko" eta "intsumisoak" izateko dei egin die Espainia osoan kanpatuta daudenei, baina ohartarazi nahi izan die ez bozkatzea alderdi handientzat eta botere ekonomikoentzat dela onuragarri.

Ezker Batuak Bilboko egoitza nagusian egin du hauteskunde-kanpaina ixteko ekitaldia. Bertan, Arana ez ezik, EAEko hiru ahaldun nagusigaiak ere izan dira: Julia Madrazo (Bizkaia), Nerea Galvez (Araba) eta Arantza Gonzalez (Gipuzkoa).

Bere hitzaldian, Aranak txalotu egin du "behingoz" itxaropen "izpi" bat izatea, kanpatuta dauden gazteek haserrea agertu nahi izan dute demokraziaren funtzionamenduarekin eta krisi ekonomikoari emandako erantzunarekin.

EBko koordinatzaileak azaldu du ez diela botoa eskatuko kanpatutakoei, "errespetua" dela eta, "alderdiak ez baikara gauza izan haien egoerari eta arazoei erantzuteko".

Nolanahi ere, igandean bozkatzera joateko dei egin die, hala egin ezean irabazle bakarrak "alderdi handiak" izango baitira. "Abstentzioa sistema perfektuena da alderdi handiek boteretsuenekin azpijokoan jarraitzeko", gaineratu du.

Aranak gogorarazi du Izquierda Unidak ez duela murrizketarik babestu, ez Gorte Orokorretan ez Europako Parlamentuan, eta, beraz, ezin dela euren jarrera PSOErekin, PPrekin edo EAJrekin alderatu.

Halaber, kritikatu egin ditu euskal Estatu independentea sortzea nahi dutenak, Bildu kasu, jarrera hori dutenek ez baitakite ezer "krisiaz eta Ongizate Estatuaz".

"Igandean ez da amaituko borroka, erreboltariak izan gaitezen, askeak izan gaitezen eta Ezker Batuaren alde bozka dezagun". Esaldi horrekin amaitu du EBren hauteskunde-kanpaina Mikel Aranak.


Kanpoan ere, saskibaloiko seniorrak

Kanpoan jokatuko dute, baita ere, saskibaloiko senior gizonezkoek. Hain zuzen, Zarautzen jokatuko dute, Zast Zarautz taldearen kontra, Antonianos kiroldegian. Arratsaldeko 16:30etan hasita izango da norgehiagoka.


Maiatzaren 3ra luzatu dute konfinamendua Italian, baina denda batzuk irekiko dituzte

Liburu dendak, paper dendak eta haurrentzako dendak dira. Baso sektorea ere martxan jarriko da. Aldiz, sektore industriala etenaldian egongo da maiatzaren 3ra arte.

Giuseppe Conte Italiako lehen ministroak murrizketak eta konfinamendua maiatzaren 3ra arte luzatu zituen atzo, koronabirusari eusteko. Dena dela, apirilaren 14tik aurrera zenbait negozio irekitzeko baimena eman dute, hala nola liburu dendak, paper dendak, haurrentzako dendak eta basogintzako zenbait zerbitzu. Orain arte, elikagaiak eta oinarrizko produktuak saltzen zituzten dendak, supermerkatuak eta farmaziak bakarrik zeuden irekita.

Apirilaren 13ra artekoa zen atzora arte indarrean zegoen konfinamendu dekretua eta atzo italiarrei helarazitako mezuan, maiatzaren 3ra arteko luzapena iragarri zien lehen ministroak: "erabaki zaila eta beharrezkoa da, eta erantzukizun osoa nire gain hartzen dut".

Aholku ematen dioten zientzialari batzordeari jarraiki hartu du erabakia Contek: "Hartutako neurriak fruituak ematen ari direla eta funtzionatzen ari direla adierazten dute" esan zuen, baina jendea etxean egotearen beharra defendatu zuen, batez ere Pazko zubia eta Pazko Maiatzaren Lehena gertu dauden honetan, eta Italiako enpresa nagusien jardunak ere bertan behera jarraitzea beharrezkoa dela nabarmendu zuen.

"Ezin ditugu egindako sakrifizioak arriskuan jarri, lortutako emaitza positibo guztiak gal daitezkeelako", adierazi zuen.

Italiako Gobernuak maiatzaren 3aren ondoren "2. fasea" deiturikoa hasteko itxaropena du; hau da, herrialdea pixkanaka irekitzea, baina Contek adierazi zuen data hori baino lehen egoera hobetzen bada soilik pentsa daitekeela sektore batzuk berrabiaraztea.

Esperantza horretan, segurtasun protokoloak prestatzera eta instalazioak lehenbailehen desinfektatzera dei egin zien enpresei.

Joan den otsailaren 21ean Italiako lehen kutsatze kasua atzeman zutenetik, 147.577 positibo izan ditu Italiak; horietatik 18.849 pertsona hil egin dira, eta 98.273 gaixorik daude oraindik.


Gerrako irudiak, Sondikan

Irailaren 18tik urriaren 7ra bitartean, “¡Nunca más! Imágenes de guerra 1936-1939” erakusketa ikusgai egongo da Sondikako Kultura Aretoa In, Sabino Arana Fundazioaren eskutik.

Erakusketa 18:00etatik 21:00etara bisitatu ahalko da astegunetan; 12:00etatik 14:00etara eta 18:00etatik 21:00etara, zapatuetan; eta 12:00etatik 14:00etara, domeketan.

Inaugurazio-ekitaldia irailaren 18an, 19:00etan, izango da. Gainera, erakusketari lotuta hitzaldi bi eskainiko dira. Lehena, “La recuperación de la memoria histórica”, Aranzadi Zientzia Elkartearen adituek eskainiko dute, eta irailaren 26an izango da, 19:00etan, Kultur Etxean. Bigarrena, “La guerra civil en Euskadi”, Sabino Arana Fundazioko adituek emango dute urriaren 3an, 19:00etan, Kultur Etxean hori ere.


'Enpresariren batek gastuak ordaintzen baditu, Zezenketak itzuliko dira'

Ama Zuriaren jaien bezperan, Faktorian albistegian izan dugu Gorka Urtaran, Gasteizko alkatea.

2017ko Ama Zuriaren jaiek marka utziko digute aurten: ez da zezenketarik izango. Gorka Urtaran Gasteizko alkateak Faktorian argi utzi nahi izan duzenez, "ez da debekurik izan. Ez da zezenketak antolatzeko enpresaririk azaldu" eta hori dela eta, ez dira aurten egingo.

Baina, udalak ez du zezenketak antolatzeko atea erabat itxi "gastuak ordainduko dituen enpresariren bat azaltzen bada, zezenketak berreskuratuko" direla ziurtatu du Gorka Urtaranek. Hala ere, zezenketei buruzko galdeketa aukera begi onez ikusi du Gasteizko alkateak.

Festen testuinguruan, eraso sexisten kontrako protokoloa prestatu dute eta hiriburura hurbilduko diren bisitariei ohartazi die Urtaranek emakume eta gizonen arteko errespetuzko harremanak kontra egiten duenak "hobe duela etxean geratzea".


68 pertsona hil dira Kubako erdigunean, hegazkin bat erorita

Biktimetako 40 kubatarrak ziren, eta beste 28ak atzerritarrak, horietako bat, espainiarra. Hegazkina Santiago-Habana bidea egiten ari zen.

Hirurogeita zortzi pertsona (horietako bat espainiarra) hil egin dira bart Aerocaribbean konpainiako hegazkin bat erorita Kuban, Sancti Spiritus probintzian (erdigunea), herrialde horretako Abiazio Zibilak baieztatu duenez.

Telebista publikoaren arabera, hegazkinean 40 kubatar eta 28 atzerritar zihoazen, 10 herrialdetakoak: Argentina (9), Mexiko (7), Herbehereak (3), Alemania (2), Austria (2), Espainia, Frantzia, Italia, Japonia eta Venezuela. Hildako espainiarra Manuel Gonzalez Asencio da.

Ezbeharra 17:42an (23:42ak Euskadin) jazo da, eta oraindik ez dakite zerk eragin duen.

Hegazkina Santiago-Habana bidea egiten ari zen. Ibilbidearen une batean, baina, larrialdi egoera baten berri eman zuen, eta ondoren haren arrastoa galdu zuten.

Istripua Paredes eta Guasimal eskualdeen artean gertatu da, probintzia hiriburutik 15 kilometrora, eta Habanatik 362 kilometrora.


Mola jeneralaren inguruko lana filmatzen hasi da Pedro Olea Iruñean

Elias Querejetak idatzi du 'La conspiración', 1936ko kolpe militarra prestatzeko lanak jorratzen dituen pelikula.

Alberto Rojo pelikulako ekoizleak esan duenez, ''''Mola izan zen estatu-kolpean pisu handiena izan zuena. Berak egin zituen kontaktuak, eta berak erabaki zuen eguna, ordua eta modua; jendeak kontrakoa uste badu ere, Franco bazter batean geratu zen, entzungor egiten''''.

Gerra Zibilaren eta bere protagonisten inguruan jendeak izan dezakeen ''''aldez aurretiko ideia mitifikatu'''' baten aurrean, orduko ''''mugimendu konspiratzaileen berri'''' eman nahi du filmak, Rojok azpimarratu duenez.

Manuel Morón (Juanjo Ballestaren aita El bola pelikulan), Silvia Marsó (jeneralaren emaztearen paperean) eta Jorge Sanz dira lan berri honetako protagonistak.

Iruñean filmatuko dute, astebetez, eta Ziudadela eta udaletxeko plaza dira kokapenetako batzuk. Ondoren, Lizarrara eta Iratxeko monasteriora joango da 48 lagunek osatutako filmaketa taldea.

Milioi bat euroko aurrekontua du La conspiración pelikulak, eta TVEren eta ETBren laguntza izan du. Udazkenean estreinatzeko asmoa dute.


Binaka ariko al gara korrikan?

Andra Mari ikastolaren V. Binakako Lasterketa-Naparpellet Saria jokatuko da bihar, larunbatean, 19:00etan, 5 mailatan

Andra Mari ikastolaren V. Binakako Lasterketa, Naparpellet Saria bihar jokatuko da, larunbatean, maiatzaren 26an, Etxarri Aranatzen, 19:00etatik aurrera. Lasterketarekin familian parte hartzearen balorea sustatu nahi da, hau da, familia, jarduera fisikoa eta parte hartzea uztartzea, eta, bestetik, helburu ekonomikoa du, ikastolarendako sostengua lortzea.

5 maila, sokatira eta auzatea 5 kategoria ezberdinetan jokatuko da bikotekako lasterketa hau, Haur Hezkuntzako umeetatik hasita, helduetaraino. Haur bakoitzak heldu batekin parte hartu ahal izango du eta L.H.-ko 5. eta 6. mailakoek, aldiz, nahi duten bezala moldatu ahalko dituzte bikoteak. Iaz hasitako bideari jarraiki, 2 eta 4 urte bitarteko haurrek lasterketa berezia egingo dute, haien moto txikietan osatuko baitute Molto lasterketa. uztira 5 lasterketa edo proba jokatuko dira, kategoria ezberdinak kontuan hartuta. Giroa berotzeko, bikote parte-hartzaileek argazkia ateratzeko aukera izango dute eta auzatea eta beste izango dira. Aipatzekoa da LH 5. mailatik gorakoen artean, taldeka izena emanez gero, Urbasa Abentura parkerako sarrerak zozketatuko dira. ozketan parte hartzeko 8ko taldeak osatu beharko dira. Eta 18 urtetik gorako bikoteek ere Borda jatetxean afari bateko zozketan parte hartuko dute.

Bukaeran sokatira erakustaldia eginen da; irakasleak ikasleen kontra ariko dira.

Aurreko urtean 250 partaide inguru izan zituen Binakako Lasterketa-Naparpellet Sariak eta lehenengoz antolatu zen txikienen Molto lasterketa, sekulako arrakasta izan zuena.

Alboan

Aurtengo berrikuntza da lasterketa honetan DBHko ikasleekin lortzen den diru sarrera Alboan Gizarte Kanpoko Erakundeari emango zaiola, Zeure mugikorrak ezkutatzen duena kanpainaren barruan, gatazka-mineralen ondorioak jasaten ari diren Kongoko herritarrei laguntzeko helburuarekin (https://www.tecnologialibredeconflicto.org/eu/)

Izena emateko

Proba aurretik, Etxarriko udaletxeko estalopea (4 euro).

Andra Mari ikastolako V. Binakako Lasterketa. Probak:

19:00etan: 2-4 urteko Molto Lasterketa (100 m)

19:15ean: Haur Hezkuntza (200 m)

19:30ean: Lehen Hezkuntzako 1. eta 2. mailak (400 m)

19:40ean: Lehen Hezkuntzako 3. eta 4. maila (800 m)

20:00etan: Lehen Hezkuntzako 5. mailatik aurrera (1.609 m)

Sokatira: Irakasleak vs ikasleak


Konpostadorak eskatzeko aukera

Mendialdea Mankomunitateak sentsibilizazio kanpaina bat dauka martxan, konpostajea bultzatzeko, eta Joseba Sanchez Vermicaneko teknikariak hitzaldi informatiboa eman zuen

Aranon, aurreko astean.

Aranon, organikoa eta errefusa batera biltzen dira kontenedore berdean. Eta Europako legeari jarraituz, lan asko dagoela egiteko azaldu zuen Sanchezek. Organikoarekin lotuta, Aranorentzat egokiena, konposta egitea litzatekeela nabarmendu zuen. Honako datuen berri eman zuen: «121 biztanle daude erroldatuta Aranon eta denera, 85 etxebizitza daude. Etxebizitza gehienak familia bakarrekoak dira, konpostagailua jartzeko egokiak. Urtean, Aranon, 11-12 tona hondakin organiko biltzen dira. Hauek, kontenedore berdean jasotzen den %45a osatzen dute. Aranora hondakina biltzera joateko kilometro asko egin behar dira eta hondakin organikoa herrian bertan kudeatuko balitz (konpostajearen bidez), arazoaren zati haundi batekin bukatuko litzateke, eta merkeagoa litzateke. Udalerrian sortzen den organiko guztia konpostatzeko, nahikoa izango litzateke etxeko konpostagailuak banatzea eta 2-3 auzoko konpostagune jatzea. Onura guzti hauetaz aparte, kalitate haundiko ongarri organikoa lortuko litzateke, udalerrian bertan erabiltzeko».

Konpostajearen uste okerrei buruz ere aritu zen Vermicaneko teknikaria eta oso erraza dela azpimarratu zuen.

Mendialdera edo Udalera deitu

Konpostadorak Mendialdea Mankomunitateak jarriko ditu eta horretarako herritarrek eskaera egin behar dute. Mendialdera (948 51 04 44) deitu dezakete edo Udalera (948 51 40 45). Udaletik jakinarazi dute, ahalegina egingo dela konposta zer den ahalik eta ondoen azaltzeko eta informazio argia emateko. Edozein zalantza izanez gero, bertara deitzeko eskatu dute.


Hernanin bi gazte harrapatu zituen gidaria Ertzaintzaren aurrera aurkeztu da

Oiartzungo ertzain-etxean agertu da eta deklarazioa eman du. Antza denez, gidaria eta bi zaurituak lagunak dira eta benetan gertatu zena txantxa giroko istripua izan zen.

Hernanin igande goizaldean izandako harrapaketan nahastutako gidaria gaur goizaldean Oiartzungo ertzain-etxean aurkeztu da eta deklarazioa eman du, Eusko Jaurlaritzako Segurtasun Sailak jakinarazi duenez.

Atzo 01:30 inguruan gertatu zen harrapaketa, Oialume auzoko biribilgunean, GI-2132 errepidean. Auto gidariak bi gazte harrapatu zituen, eta ondoren ihes egin zuen. Hori dela eta, Ertzaintzak herritarren laguntza eskatu zuen gidaria identifikatu ahal izateko.

21 urteko bi gazteak Donostia Ospitalera eraman zituzten, zaurituta; batak aurpegian zauriak zituen, eta besteak, kolpe ugari gorputz osoan. Hala ere, beraien egoera ez da larria.

Auto gidaria bere kabuz agertu da bart Oiartzungo ertzain-etxera, eta deklarazioa eman du.

Bere lekukotzaren arabera, bi zaurituak eta bera lagunak dira eta benetan gertatu zena txantxa giroko istripua izan zen.

Segurtasun Sailak jakinarazi duenez, argiketa txostena dagokion epaitegiaren esku geldituko da, inolako salaketa eta inputaziorik gabe. Bestalde, Ertzaintzak bertan behera utzi du gertaera argitzeko lekukoei egindako laguntza eskaria.


Derio dantzan liburuaren aurkezpena


Abel Barriola final laurdenean

Leitzarra da eskualdeko ordezkari bakarra lehen mailako lau terdiko txapelketaren final laurdenetan. Bergaran aisa irabazi zion Inaxio Errandoneari, 22-8, joku erakustaldia egin ondotik. Igande honetan Alustizaren kontra jokatzekoa zen Etxabarrin. Irabazi balu, abenduaren 9an jokatuko luke finalerdia. Arerioa, Lasa III eta Capellan edo Goñi Iren arteko norgehiagokan erabakiko da igande honetan. Zergatik ez abenduaren 23ko finalarekin amets egin?

Bertzalde, Asier Olaizola goizuetarrak 16-22 galdu zuen Belokiren kontra Sorian.


Biztanleen erdiak, arriskuan

Ikerketa batek dio 5.500 milioi lagun arriskuan egongo direla 2050ean klima aldaketa dela eta

Naturak berez garatzen ditu ekosistemen orekari mesede egiten dioten dinamikak, eta funtsezko ekarpena dira klima aldaketari aurre egiteko. Lehen aldiz, ekarpen horren mundu mailako eredua osatu dute: leku bakoitzean gizakiek zenbateko onura jasotzen duten naturaren ekarpen horretatik, eta klima aldaketa bizkortu ahala zer lekutan duten arriskurik handiena. Iragarpenen arabera, orain arte bezala jarraituz gero, 5.500 milioi herritar egongo dira kalteak pairatzeko arriskuan 2050erako. Uste dute 9.700 milioi biztanle izango direla munduan; erdiak baino gehiago egongo lirateke arriskuan, beraz.

Ikerketa Ameriketako Estatu Batuetako Stanfordeko Unibertsitateak gidatu du, eta Unai Pascual ikertzaile euskal herritarrak parte hartu du. Science aldizkariak kaleratu du ikerlana. Datuek berretsi dute natur ingurunea geroz eta ahulagoa dela, eta, ondorioz, gizakiak babes urriagoa duela ekosistemen desorekei aurre egiteko. Ekosistemen degradazioa handiena den lekuetan, arrisku handiagoa dute ur kutsatua izateko, kostaldeko ekaitzak jasateko eta laboreak galtzeko. Pascualen esanetan, «tokiko, eskualdeko eta nazioarteko ingurumen politikak huts egiten ari dira munduko eskualderik zaurgarrienetako ekosistemak eta populazioak babesteko inbertsio estrategikoak zuzentzeko garaian».

Ikerketaren arabera, naturaren ekarpen ahalmena gehien galtzen ari diren eremuek dute horren beharrik handiena. Bereziki, Afrikak eta Asia hego-ekialdeak.

Tokikotik mundura

Azterketaren egileek hiru aldagai hartu dituzte ardatz: polinizazioak zer eragin duen uztetan, kostaldeko ekosistemek zer ahalmen duten itsasoaren igoeratik eta itsasoko ekaitzetatik babesteko, eta landa eremuetako ekosistemek zer gaitasun duten nekazaritzan erabiltzen diren gai kutsagarriak iragazteko eta depuratzeko. Mapa batean jaso dute naturak munduko eremu bakoitzean zer ekarpen egiten duen eta eremu bakoitzeko biztanleek zenbateraino behar duten ekarpen hori.

Azaldu dutenez, tokian-tokian egindako ikerketa ugari hartu dituzte oinarri. Datu kopuru erraldoia batu dute, eta horietatik estrapolazioak egin dituzte, formula matematikoekin. Zehaztasun handiko mapa osatu dute hartara.

Pascualek nabarmendu duenez, azterketak argi erakusten du berehalako neurriak behar direla klima larrialdiari aurre egiteko. «Orain arte bezala jarraituz gero, ekosistemak aurrerantzean ezingo dira izan klima aldaketaren eraginei aurre egiteko berme, gizakien oinarrizko premiei dagokienez: elikagaiak, ura eta azpiegiturak». Haren iritziz, mapak funtsezko informazioa ematen du lehentasunezko inbertsioak non egin behar diren zehazteko.


Maddi Dorado Hernandez oñatiarra, 2016ko lehen umea

Maddi Dorado Hernandez. 2016an Hego Euskal Herrian jaiotako lehen umea. Aita-ama oñatiarrak ditu eta Debagoieneko Eskualde Ospitalean, Arrasaten, jaio da urtarrilaren 1ean, gauerdia pasa zenean, 00:03an, hain justu ere. 3,100 kiloko umeak, ahizpa bat du, Aihoa. Berorrek besoan duela, eta Tania eta Iñaki gurasoak alboan, ageri da argazkian. Bai umea eta baita ama ere osasuntsu daude.


Michelin Gidaren Bib Gourmand zerrendan sartu da Zeria jatetxea

Michelin Gidak 2020. urteko Espainiako estatuko eta Portugalgo Michelin Izarren zein Bib Gourmand jatetxeen zerrenda kaleratu berri ditu gaurkoan, eta Hondarribiko bi establezimenduk lortu dute bertan egoteko aitortza. Batetik, Gorka Txapartegik gidatutako Alameda jatetxeak 2020. urterako Michelin Izarra mantentzea lortu du, eta bestetik, Zeria jatetxeak Bib Gourmand zerrendaren parte izatera igaro da.

Bib Gourmand zerrendak establezimenduek eskainitako jakien kalitate altua eta neurrizko prezioa saritzen ditu. Harreman horrek listara sartzea ahalbidetu dio jatetxe hondarribiarrari. Hala, orain arte egindako lanari errekonozimendua izan dela onartu dute Zeriako arduradunek sare sozialetan: «Eskerrik asko sukaldean egiten dugun lana eta ahalegina aitortzeagatik. Eskerrik asko gure lan taldeari eta zuei guztioi gugan konfiantza izateagatik».


Baztan eta Beti Gazteko emakumeek eta Aurrerako mutilek lortu dituzte garaipenak futbol talde nagusien artean

Eskubaloian ere, bigarren postuan sendotzeko garaipen bikaina lortu du Errekako talde nagusiak Atarrabian

Orokorrean ez da asteburu ona izan eskualdeko futbol talde nagusientzat; emakumeek, Beti Gaztek eta Baztanek bai, garaipenak lortu dituzte, baina gizasemeen artean Leitzako Aurrerak bakarrik irabazi du; Beti Gaztek etxetik kanpo berdindu zuen eta gainerakoek galdu. Futbol-8ko nesken derbian, Beti Gaztek erraz irabazi zion Baztani. Eskubaloian, bigarren postuan sendotzeko garaipena lortu du Errekako talde nagusiak.

FUTBOLA

Nafarroako hirugarren mailan

UCD Burlades 2 – Baztan 0

Gipuzkoako Ohorezko mailan

Ordizia 1 - Beti Gazte 1 (Patxi Martinez)

Gipuzkoako Gorengoen mailan

Astigarragako Mundarro 5 - Gure Txokoa 0

Nafarroako Preferenten

JD San Jorge 3 – Doneztebe 2 (Ibon Leiza eta Xabier Erasun)

Nafarroako Erregionaleko lehen mailan

CD Universidad de Navarra 5 - Doneztebe B 0

Aurrera 3 (Jon Iparragirre, Jon Vazquez eta Ander Alduntzin) – Berriozar 0

Nafarroako emakumezkoen ligan

CD Lourdes 1 - CD Baztan 3 (Nerea Salabururen golak)

Gipuzkoako emakumezkoen Gorengoen mailan

Beti Gazte 5 – Intxaurdi-Oiartzun 1

Gipuzkoako jubenilen ohorezko mailan

Beti Gazte 2 (Joel Espino eta Josu Txoperena) – Kostkas 3

Gipuzkoako jubenilen lehen mailan

Hondarribia 1 - Gure Txokoa 4 (Aimar Lekuona, Ivan Azkarate, Alex Alzuguren eta beraien atean)

Nafarroako jubenilen lehen mailan

Doneztebe 3 (Unai San Miguel, Jokin Oteiza eta Enaitz Iriarte) – CF Gazte Berriak Ansoain 2

CD Baztan 2 (Beñat Erro eta Julian Urrutia) – CDF Itaroa Huarte 3

Gipuzkoako kadeteen lehen mailan

Beti Gazte 4 (Asier Tabernak 2, Julen Urdangarin eta Luken Urtxegi) – Real Union Club 1

Gure Txokoa 2 (Kenai Garcia eta Ivan Nuñez) – Hondarribia 1

Nafarroako kadeteen lehen mailan

CD Cantolagua 2 - CD Baztan 0

Nafarroako kadeteen bigarren mailan

Aurrera 3 (Adei Zubillaga, Egoitz Baraibar eta Aitor Arraras) – CD Asdefor A 2

Doneztebe B 6 (Aitor Agestak 3, Oihan Elizondok 2 eta Ugaitz Aldabe) – CD San Ignacio B 2

CD Atarrabia A 10 - Doneztebe A 1 (Mikel Babaze)

Gipuzkoako infantilen lehen mailan

Beti Gazte 9 – Dunboa Eguzki 0

San Marcial 4 - Gure Txokoa 0

Nafarroako infantilen lehen mailan

UDC Txantrea - CD Baztan

Nafarroako infantilen bigarren mailan

UCD Burlades A - CD Baztan

Doneztebe 2 (Nerea Agesta eta Zaira Bendoiro) – Beti Kozkor A 4

Futbol-8, neskak

Beti Gazte 8 (Laida Tabernak 3, Maddi Zubietak 2, Onintze Iparragirre, Elixabet Tapia eta Leire Ariztegi) - Baztan 0 derbia larunbatean

ARETO FUTBOLA

Nafarroako mutiko infantilak

CD El Redin C 0 - Aurrera A 7

Aurrera B 6 – CGH Garbayo Chivite Cintruenigo 2

Nafarroako mutiko alebinak

Aurrera atsedena.

ESKUBALOIA

Gizonezko seniorrak Nafarroako ligan

Beti Onak 21 – Erreka 30

Neska jubenilak

Baztango BKT 29 – Gurpea Beti Onak A 24

Kadete neskak

Baztango BKT – UDC Txantrea A

Helvetia Anaitasuna B 35 – Erreka 27

Kadete mutilak

Erreka atsedena

Infantil neskak

Baztango BKT A – Lagunak B

Baztango BKT B 12 - Erreka 18 derbia doneztebarrek irabazi zuten Elizondon.

Malkaitz A 26 – Aurrera 1

Alebinak neskak

Baztango BKT A – Malkaitz

Baztango BKT B - UDC Txantrea

Uharte 12 - Baztango BKT C 4


Kuadrillen arteko jokoak

Jendetza elkartu da kuadrillen arteko jokoetan, batzuk jolasteko gertu, beste batzuk animoak emateko gogotsu. Jaietako hirugarren eguna borobildu dute guztien artean.


Euskara aurrena Espainian ofiziala izateko eskatu du Ibarretxek, gero Europan izateko

ÑEskola euskaldundu’ ekimeneko kideek beren eskakizunak eskura eman dizkiote lehendakariari.


EH Bildurekin eta PSErekin Gobernu progresista eratzea da Gorrotxategiren helburua

Elkarrekin Podemoseko lehendakarigaiak esan du badela garaia "40 urte eta gero, EAJren eta patronalaren eskuineko gobernuei amaiera emateko".

Miren Gorrotxategi Elkarrekin Podemoseko lehendakarigaiak esan du bere helburua Euskal Autonomia Erkidegoan gobernu progresista bat osatzea dela, "40 urte eta gero, EAJren eta patronalaren eskuineko gobernuei amaiera emanez".

Duela lau urte, Podemos, Ezker Anitza eta Equo batera aurkeztu ziren hauteskundeetara, baina, oraingoa alderdi ekologista kanpora geratu da, Espainiako hauteskunde orokorretan Equok Iñigo Errejonen Mas Pais alderdiarekin bat egin zuelako.

2016ko hauteskundeetan, Elkarrekin Podemosek 157.334 boto eta 11 eserleku lortu zituen.

Koalizioak Gasteizko Europa Jauregian egin du kanpaina hasierako ekitaldia, koronabirusagatik segurtasun neurriak hartuta. Gorrotxategik COVID-19ak hildako pertsona guztiak eta haien senideak oroituz hasi du mitina.

EH Bilduri eta PSE-EEri aipu eginez, ezkerreko alderdiekin elkarlanean aritzeko eta gobernu progresista bat osatzeko prest agertu da Gorrotxategi, betiere eragile sozialak eta sindikalak kontuan hartuta.

Gorrotxategiren esanetan, ezkerra batzeko giltzarria Elkarrekin Podemos da. "Euskal ezkerra banatuta egon da eta ez da inoiz gai izan akordioak egiteko", deitoratu du.

Elkarrizketarako dei eginez, Elkarrekin Podemosek mahaia jarriko duela adierazi du. "Eskatzen dudan gauza bakarra da eseri gaitezela herritarren kezkei buruz hitz egiteko. Gauzak aldatu nahi badituzte, hori da bidea", azpimarratu du.

Hiruko Gobernu aurrerakoia osatu ahal izateko Elkarrekin Podemosek uztailaren 12ko hauteskundeetan emaitza ona lortzea ezinbestekoa dela esan du. "40 urteko politika kontserbadorea amaitzeko asmoz, aldaketa nahi duten guztien botoa eskatzen dut", erantsi du.

Bestalde, Gorrotxategik beste gai batzuk ere izan ditu hizpide. Lehendakari izanez gero, osasun publikoa indartuko duela eta hezkuntzan gehiago inbertituko dela agindu du. Halaber, zerga sistema aldatuko duela esan du, gutxiago dutenak eta okerren pasatzen ari direnak babestuz.

Adineko pertsonen egoitzetako eredua aztertuko duela eta zaintza zerbitzuak eta politika sozialak indartuko dituela promestu du.


Angels Barcelo: «Kazetaritza bizirik dago, baina gaixorik»

Kazetariaren ustez, herritarrek jadanik ez dute informatuta egoteko beharrik sentitzen.Partez kazetariena ere bada errua, haren iritziz

«Informazioaren eta herritarraren arteko lotura apurtu egin da. Jendeak jadanik ez du uste informatuta egotea garrantzitsua denik. Zerbait gaizki egin dugu». Dakienaz mintzo da Angels Barcelo kazetaria (Bartzelona, 1963): bere ofizioaz, aurkezle izan baita TV3n eta Tele 5 telebista kateetan, besteak beste, eta SER irratian dabil egun, Hora 25 saioa gidatzen. Bilboko Bizkaia Aretoan izan zen atzo, hitzaldi bat eskaintzen, EHUko Udako Ikastaroen barruan, eta larria izan zen han egin zuen diagnosia: «Kazetaritza bizirik dago, baina gaixorik».

Amildegi bat irudikatu zuen Barcelok bere hitzaldian. Alde batean kazetaritzak benetan duen garrantzia: «Demokrazia egon dadin, beharrezkoa da kazetaritza ona». Eta gizarteak kazetaritzari aitortzen dion balioa beste aldean: «Ez gara ezinbesteko herritarrarentzat, eta ez gara ezinbesteko politikarientzat». Alderik alde zeharkatu zuen bere hitzaldi osoa mamu horrek. Baina aipatu zuen horren aurka egiteko modua ere: «Jendeak igartzen du kalitatea eta analisia, eta, nik uste, hori da jendea irabazteko bidea».

Hasieratik aitortu zuen profesioak ere baduela erruaren parte bat. Nahasi egin dira iritzia, analisia, informazioa eta ikuskizuna, haren hitzetan, eta hor heldu da etena. «Kazetaritzaren krisiaren kontua aipatzen dugunean, Internetekin lotu ohi dugu, baina ez dut uste inolako loturarik daukatenik. Arazoa ez da euskarria. Ez du horrek huts egin». Aurrez aurre jarri zuen ispilua kazetariak hor. «Urte luzez, trantsizioko kazetaritzaren autoatseginean bizi izan gara, eta garrantzitsua izan zen hori demokraziara igaro ahal izateko, baina orain jadanik ez gaude puntu horretan».

Kasu zehatz bat ere aipatu zuen. Kazetariaren arabera, ezetz esaten dute orain lehen baietz esaten zutenek, eta Hora 25 irratsaioko adibidea aipatu zuen. «Lehen, baietz esaten zioten politikariek erreferentziazkotzat zuten programa horrek egindako gonbidapenari; orain, ezinezkoa da». Egun, pilatu egiten zaizkio ukoak saio bakoitzeko, baina arazoa ez da soilik berea, edo ez du hori uste, behintzat, Barcelok. «Herritarrak ez du azalpenen faltarik sumatzen. Ez dago gertatzen direnen inguruko azalpenak eskatzeko mugimendurik». Horregatik, komunikabideen eta herritarren arteko transmisio uhala konpondu beharra dagoela esan zuen.

Nekearen arrazoiak

Autokritikarena ere bai. «Agian, jendea nekatu egin da hainbeste urtez gauzak kontatzeko erabili dugun moduarekin, adierazpen kazetaritza horrekin. Agintariek erabili egin gaituzte elkarri akusazioak egiteko, horretarako legebiltzarra eta bestelako bideak ere bazituzten ere». Baina kritika orokorraren barruan mea culpa txiki bat ere agertu zuen Barcelok. Orain hiru urtekoa, zehazki. Madrilgo Sol plazan hasi, eta Euskal Herriko hainbat plazataraino ere heldu zen M-15 mugimenduari buruzkoa. «Huts egin nuen sentipena dut. Hasieran ez nion merezi zuen arreta eskaini. Mesfidati izan nintzen».

Egin zuen beste aitorpen bat ere: hastapenean errezeloa izan zien teknologia berriei. Baina orain egunero erabiltzen dituela zehaztu zuen, eta haien garrantzia aitortu zuen. Baina azaldu zituen bere bainak ere. «Twitter ongi dago gertatzen ari den zerbaiten argazkia egiteko, baina ez sekuentzia osoa kontatu ahal izateko». Hor sartzen da kazetariaren eskua, eta, hain zuzen ere, hori da garrantzitsuena, haren ustez.

Desagerpenaren ertzean deskribatu zuen ofizioa, eta arraza bateko azken kidetzat irudikatu zuen bere burua. «Kazetaritzan aritu zela esan dezakeen azken belaunaldiko kide naiz». Prekario eta ziurtasunik batere gabe irudikatu zien kazetaritzaren etorkizuna aurrean zituen entzuleei. Ikasleak ziren haietariko asko, eta estu aritu beharko dutela esan zien: itolarrian ekonomikoki eta itolarrian profesionalki. «Egun dauden talde editorial berdinekin kazetaritza ona egin izan da aurrez, eta, beraz, arazoa ez dira enpresak, baizik eta oraingo enpresak oraingo egoeran».

Esperantza printza txiki bat ere tartekatu zuen hitzaldian. Esperantza printza txiki bat baino ez, baina esperantza printza bat, halere. «Oso eszeptikoa nintzen eldiario.es, infolibre.es eta gisako Interneteko albistariekin. Beldur diot azkartasunari, eta beldurra ematen zidan egunkari horien agerpenak, baina azken urteetan hedabide horietatik atera dira informaziorik onenak». Eta, hain zuzen ere, haren ustez, hori da landu beharreko bidea. Kazetaritzarena. Kalitatearena.


Asier Pellejero 13.a Leitzako Herri krosean

Larunbatean 105 korrikalarik parte hartu zuten Leitzako Herri Krosean (10 km). Raul Amatriain izan zen azkarrena (31:23). Asier Pellejero lakuntzarra 13.a sailkatu zen (36:28) eta Luis Flores 48.a (39:35).


Pablo Hasel abeslaria Beasaingo gaztetxean izango da bihar

Melmak gaztetxeak gonbidatuta, Beasainen izango da bihar Pablo Hasel. Arte revolucionario hitzaldia eskainiko du lehenik, 19:00etan hasita, eta afal ondoren egingo du kontzertua. Hitzaldiaren ondoren jantoki barazkijalea irekiko dute gaztetxean bertan, eta 22:30ean hasiko da musika ikuskizuna. Donostiako Altza auzoko Bunker 13 taldea ariko da Haselekin batera.Rapa oinarrianUrte asko daramatza Haselek musikaren munduan, baina iaz zabaldu zen bere izena han eta hemen, bere abestietako hitzak tarteko. Terrorismoa goratzea egotzi zioten eta bi urteko kartzela zigorra eskatu zuten kataluniarrarentzat. 2005ean atera zuen bere lehen diskoa, baina lan ugari egindakoa da Hasel.


Gorka Moreno Ikuspegiko zuzendaria, gaur goizean, 'Egun On Euskadi'n

Horrez gain, Ainhoa Fernandez de Arroyabide, Patxi Gaztelumendi eta Oscar Rodriguez solaskideak izango dituzte saioan.

Gaur, Gorka Moreno Ikuspegi Immigrazioaren Euskal Behatokiko zuzendaria izango dute 'Egun On Euskadi' albistegian gonbidatu. Horrez gain, Ainhoa Fernandez de Arroyabide, Patxi Gaztelumendi eta Oscar Rodriguez kolaboratzaileek egun-eguneko gaiak aztertuko dituzte.

'Egun On Euskadi' gaur izango da ikusgai, 09:00etatik aurrera, eitb.eus-en eta ETB1en.


Josu Waliño: «Proiektuak bilduma gisa logika galtzen du, berez»

Idazle zumaiarra, artxiboko irudi batean

Astero ipuin labur bat idatzi eta Mikroipuin-labea izeneko blogean argitaratzen zuen Josu Waliñok (Zumaia, 1972). Duela hiru urte ekin zion ariketa literarioari, eta 2011ko abendura arte luzatu zuen, Amaiera izeneko lanarekin biribildu arte. Azken urtean sortutako ipuin guztiak berrikusi eta zuzendu ditu, eta bilduma txukun batean argitaratu ditu, formatu digitalean. Liburua baleike.com/mikroipuinak blogean eskuratu daiteke dohainik.

Mikroipuin-labea sarerako espresuki sortutako literatur blog gisa sortu zenuen. Hori horrela, logikoena bilduma bera ere formatu elektronikoan sarean eskuragarri jartzea al zen?

Berez, proiektuak bilduma gisa logika galtzen duela esango nuke. Mikroipuin-labean argitaratutako ipuin gehienek lotura estua dute idatzitako unearekin, ordungo gertakizun batekin, edo nik pertsonalki bizi nuen zerbaitekin. Ondorioz, mikroipuinak uneari zegozkion, eta blog izaera oso egokia zen bat-batekotasun horri erantzuteko. Bildumak aje hori du, denboraz kanpo perspektiba galtzen baita eta horrek irakurleari irakurketa zaildu egiten baitio. Baina, bestalde, ipuin guztiak elkartu eta irakurleari bilduma gisa eskaintzea beharrezkoa ikusten nuen. Hortik orain urratsa ematea.

Euskarri fisikoan argitaratzeko asmorik ba al duzu? Hausnarketarik egin al duzu horren inguruan?

Hori izan zen nire asmoa, baino editoreek ere zail ikusten zuten proiektua ipuinak beste euskarri bati begira idatziak izan zirelako. Horregatik orain digitalki argitaratzea erabaki dut.

Autoekoizpen gisa landu eta zintzilikatu duzu liburua, erabat doan. Zu zeu zure buruaren editore?

Gaur egun, autoekoizpena oso aukera interesgarria da edozein idazlerentzat, bai digitalki bai paperean. Askatasun handia ematen dizu liburua sortzeko garaian, baita banaketari begira ere. Nik doan zabaltzea erabaki dut, hainbat arrazoigaitik. Alde batetik, jatorrizko blogak Creative Commons lizentzia librea duelako, eta lizentzia hori interesgarria iruditzen zaidalako literaturarako. Horregatik liburua ere lizentzia librez zabaltzea erabaki nuen. Bestalde, ni ez naiz literaturatik bizi, idaztea zaletasuna da niretzat. Ematen duen diruagatik egin behar banu, ez nuke idatziko. Ondorioz, liburua ahalik eta jende gehienera iristeko helburuarekin doan banatzea erabaki nuen.

Ariketa moduan piztu zenuen labea, tarteka ipuin azkar bat egosteko. Erronka moduko zerbait bezala?

Bai, nire buruari jarritako erronka izan zen. Une hartan ez nuen denborarik ezer luzea idazteko, eta formula hau bururatu zitzaidan modu jarraituan idazteko.

Harrezkero, hiru urte pasatu dira. Finkatutako erronkak eta helburuak bete direla esango zenuke? Gustura geratu zara emaitzarekin?

Bi helburu jarri nizkion nire buruari: ehun ipuin idaztea, batetik, eta hori bete nuen; bestetik, ariketaren bidez teknika eta estiloak lantzea nuen helburu, trebakuntza gisa erabiltzeko, eta hori ere bete nuelakoan nago. Ahalegin berezia egin behar izan nuen monotonia hausteko, oso zaila baita ehun mikroipuin idaztea errepikapenean erori gabe.

Sasoi horretan idatzitako mikroipuin guztiak jaso al dituzu liburuan? Eta modu kronologikoan sailkatuta al daude?

Bai, blogean argitaratutako mikroipuin guztiak jaso ditut bilduman, kronologikoki. Izan nuen sailkapena aldatzeko tentazioa, baina, azkenean, bere horretan uztea erabaki nuen, sailkapen kronologikoak eboluzio bat erakusten duelako, bai gaietan bai idazkeran.

Idazteko eta kontatzeko modua, estiloa, istorioa garatzeko era… Hasierako eta bukaerako lanen artean alderik antzemango al du irakurleak?

Espero dut baietz. Pentsatu nahi dut nik bizitako ikasketa prozesua islatuta ageri dela, eta eboluzio bat badagoela. Hori zen behintzat nire helburua, eta liburuan ikusten dela esango nuke.

Tentazioz beteriko liburua dela diozu liburuaren hitzaurrean. Zergatik?

Bloga bilduma moduan argitaratzea erabaki nuenean, konturatu nintzen irakurleek azalpen bat beharko zutelako. Izan ere, lehen esan dudan moduan, ipuinak ez daude pentsatuta bilduma moduan argitaratuak izateko. Buelta asko eman nizkion gaiari, eta prozesuan tentazio asko izan nituen: bilduma ez egiteko tentazioa, ipuin bakoitzari oin-oharra gehitzeko tentazioa, ipuin batzuk aldatu edo kentzeko tentazioa, sailkapena aldatzeko tentazioa… Nik bizitako tentazioak dira guztiak, eta azkenik hitzaurre batekin konpondu nuen arazoa. Hortik hitzaurreari izenburu hori jartzearena: Tentazioak.

Mikroipuinak ipuin laburrak dira. Hitz gutxitan gauza asko kontatzea ez da batere lan erraza izango, ezta?

Askotan azalpen luzeagoak baino egokiagoak direla esango nuke. Ipuin labur batek gai asko landu ditzake, eta askotan mikroipuin bat nahikoa izan daiteke ideia baten inguruan mezu zuzena bidaltzeko irakurleari, edo hausnarketarako kezka bat plazaratzeko. Oso formatu polita da mikroipuina norberak nahi duena kontatzeko.

Mikroipuin-labea literatur blogak jarraipena izango du aurrerantzean ere, ala bilduma honekin eman diozu amaiera?

Ez. Esan bezala une jakin bateko ariketa moduan jarri nuen martxan bloga. Helburua beteta itxi nuen, eta denbora dudanean nahiago nuke beste proiekturen bat abiatu. Hala ere, onartu behar dut batzutan izaten dudala tentazioa ipuin azkar bat idatzi eta bertan jartzeko, baina ez dut jarraipena emateko asmorik.

Honetaz aparte, haur eta gazte literaturan murgilduta zabiltza azkenaldian. Ba al duzu proiekturik epe laburrera begira?

Une honetan ez. Esan bezala literatura zaletasuna da niretzat eta ez daukat idazteko denborarik. Beti pentsatu izan dut nire burua ez dudala idaztera behartuko denbora edo gogorik ez badut, bestela nire zaletasun bat betebehar bihurtuko nuke, eta hor ez nuke plazerrik aurkituko.

Liburua

Izenburua. Mikroipuin-labea.

Egilea. Josu Waliño.

Argitaletxea. Autoekoizpena.

Bilduma. 2009tik 2011 bitartean blogean idatzitako ipuin guztiak bildu ditu, eta formatu digitalean jarri du eskuragarri blogean bertan

Formatua. EPUB ea PDF formatuetan jaitsi daiteke

Orri kopurua. 103 orrialde.

Salneurria. Doan.


3TXULOtarrak, janaririk gabe aste honetan!

Egoera bitxi eta abentura mordoa ekarriko dizkigute 3TXULOtarrek, astelehenetik ostiralera, ETB1en.

Gure 3TXULOko lagunak entretenituta ibiliko dira aste honetan. Lehenik, 4ra bere lehengusinarengana joango da bisitan eta 3TXULOtarrak janaririk gabe utziko ditu. Zer egingo dute gure lagunek janaririk gabe?

2ttorrek, berriz, medikuarengana bisita bat egin behar izango du Izeba Katalinen erruz. Zer ote du 2ttorrek?

Bestetik, 2ttorrek bere asmalari lanetan jarraitzen du buru belarri baina arazo bat dauka, ez daki zer asmatu! Horretarako daude Izeba Kattalin eta 4ra, 2ttorri zer asmatzen laguntzeko.

4ra nerbioak jota

Gainera, 4ra nerbioak jota dabil eta ez daki zergatik, ea 2ttorrek bere asmakizunen batekin laguntzea lortzen duen.

Eta azkenik, Izeba Kattalinek, 2ttorek eta 4rak lo egiten utziko ez dien bisitari bat izango dute 3TXULOtarren egoitzan.

Hori guztia eta gehiago, '3TXULO'n ikusiko dugu, astelehenetik ostiralera, 08:00etan eta 19:00etan, ETB1n.


Irailean irakasleak ebaluatzen hasiko dela jakinarazi du Eusko Jaurlaritzak

«Hobetzea» du helburu ebaluazioak, Uriarteren esanetan; soldatetan-eta ez du eraginik izango.Europan proiektu baten buru dago Jaurlaritza

Gai arantzatsua da ebaluazioarena. Azken hilabeteetan, gainera, eztabaida handia eragin du hezkuntzaren alorrean, maisu-maistren ebaluazioa soldatekin lotzeko proposamenaren haritik —Jose Antonio Marina filosofoak hori eskatu dio Espainiako Gobernuari, irakasle lanbideari buruzko liburu zurian—. Eusko Jaurlaritzak jakinarazi du irailean hasiko dela irakasleak ebaluatzen. Soldatekin lotutako helbururik ez du izango, Cristina Uriarte Hezkuntza sailburuaren esanetan: «Guztiz kontra gaude; rankingak egitea da hori». Bide horretatik ez, «irakasleen hobekuntza beste helbururik gabe» egingo dute ebaluazioa. Dekretua prestatzen ari dira.

Heziberri planean jasoa dago maisu-maistren ebaluazioa. Egitasmo hori Eusko Jaurlaritzak bideratu du, hezkuntzako eragile gehienen mintzakidetzarekin. Bigarren pausoa amaitzear dago: urtea bukatu aurretik onartuko ditu gobernuak curriculum dekretuak. Heziberrin garrantzia eman diote ikaslearen irteera profila zehazteari; alegia, hezkuntzako ibilbidea bukatzean zer gaitasun eduki behar dituen. Bide beretik, Jaurlaritzak adierazi du irakasleen profila ere zehaztu behar dela. Ebaluazioetan hori neurtuko dute. «Zeinu positiboarekin», Uriarteren arabera. Irakasleari azalduko diote behar duen perfilaren arabera zein egoera daukan.

Datorren ikasturtean hasiko da ebaluazioa, eta orain ari dira dekretua prestatzen. Xehetasunik ez du eman sailburuak. Hala ere, iragarri du ebaluazioetan aintzat hartuko dutela ikasleen iritzia ere.

Europako proiektua

Jaurlaritzak azaldu du ebaluazio batzuk lehenago ere martxan direla. Ikastetxeetako zuzendariei dagokiena, adibidez. Bide hori indartu egingo dute orain. Izan ere, Europako Batasunak finantzatutako proiektu baten arduradun jarri dute Eusko Jaurlaritza. Ebaluazioa du ardatz, eta, zehazki, zeregina da ebaluazioari buruzko bi gida prestatzea: bat, eskoletako zuzendaritzei buruz, eta, bestea, irakasleen jardunari buruz. Ebaluazioarekin lotutako irizpideak, adierazleak eta jardunbide onak azalduko dituzte, irakasleak ebaluatzeko tresnak eskaini, eta prestakuntza diseinatzeko informazioa eman. 2017rako egingo dute.

Nazioarteko adituekin bilerak egiten ari dira egunotan; batetik, hezkuntza ikuskatzaileak ari dira parte hartzen, eta bestetik, unibertsitateak —Erresuma Batuko Cumbria eta Zipreko Cyprus—. Erasmus Plus programaren barruan dago ebaluazioari buruzko lana, eta amaitzen dutenean Europa osorako eskuragarri egongo dela nabarmendu du Uriartek.


Gabonen bueltako ekintzek girotuko dute herria datozen egunetan

Abenduan ohi den bezala, Gabonak izango dira protagonista. Hori horrela, hilabetearen bigarren partean, Gabonei lotutako ekintzak izango dira nagusi: Gabon kanten jaialdia, Gabonetako kontzertuak, Olentzeroren etorrera, Gabon gaueko kale buelta, errondak...

Dena dela, Gabonetako ekintzez gain, bestelakoak ere izango dira. Bihar bertan, Hernaniko Gazteen Dantza Txapelketa jokatuko da, Plaza Berrin.

Santo Tomas Eguna, herriko hainbat txokotan

Aurten ere ez du hutsik egingo Santo Tomas Egunak Hernanin. San Joan Konpartsak antolatuta, goiz eta arratsalde izango da gozatzeko aukera. Goiz-eguerdi partean, txistorra eta taloak jateko aukera izango da, besteak beste, Plaza Berrin. Arratsaldean, berriz, erromeria antolatu dute.

Eta seguru, San Joan Konpartsak antolatzen duen Santo Tomas festaz gain, herriko txoko eta auzo gehienetan ere izango da saltsa.

Erakusketa, literatur solasaldiak...

Hilabete honetan zehar, erakusketa bat ere izango da ikusgai Biterin. Txo taldeak antolatua da. Abenduaren 18ra arte egongo da erakusketa.

Literatur solasaldiak ere izango dira. Asteazkenean, esaterako, Colm Tóibínen Brooklyn liburuaz ariko dira.

Internetari buruz, Zilegi Eskolan

Hilaren 14an, Zilegi Eskola izango da eta interneti buruz ariko dira. Erabileraren oinarriak, kezkak eta pribatutasuna aztertuko dituzte.

Olatz Zugastiren emanaldia

Hernani’n Musik ekimenaren barruan, Olatz Zugastiren kontzertua izango da hilaren 17an. Sarrerak dagoeneko salgai daude Biterin.

Gazte Txokoan ere, ekintza ugari

Abendurako, egitarau zabala prestatu dute Gazte Txokoan ere. Besteak beste, hilaren 29an, Youtube eta palomitak ekintza antolatu dute. Azaldu dutenez, Gazte Txoko salan, ordenadore eta proiektorearekin, Hernaniko irudiak eta gazteek aukeratutakoak ikusiko dituzte. Eta aurrez, palomitak egingo dituzte, bideoak ikusiz jateko.

Gabonei begira, berriz, Gabonetako parkea antolatuko dute hilaren 30ean. Arratsaldean, puzgarri desberdinak jarriko dituzte Hernaniko kiroldegiko frontoian, 11-17 urtekoentzat.

Gazte Txokoa

Abenduak 5, gaur: Just dance.

Abenduak 6, bihar: Pelikula.

Abenduak 8-9: Gabonetako txartelak.

Abenduak 10: Bla, bla, bla...

Abenduak 11: Partxis Txapelketa.

Abenduak 12: Txokolatezko bizkotxoa.

Abenduak 13: Libre!

Abenduak 15-16-17: Kutxak forratzeko tailerra.

Abenduak 18: Preguntados.

Abenduak 19: Sexu lapikoa.

Abenduak 20: Futbolina.

Abenduak 22: Bingoa.

Abenduak 23: Minecraft.

Abenduak 24-25: Itxita.

Abenduak 26: Sukaldaritza (pizza).

Abenduak 27: Ping pong.

Abenduak 29: Youtube eta palomitak.

Abenduak 30: Gabonetako parkea.

Abenduak 31: Itxita.

Abenduko kultur agenda

Abenduak 6, bihar

12:00 Hernaniko Gazteen XXI. Dantza Txapelketa, Plaza Berrin. Antolatzailea: Kriskitiña dantza

taldea.

Abenduak 15, asteartea

19:00 Kontzertua: Hernani Musika Eskolako teklatu taldea, Biterin.

Abenduak 18, ostirala

20:00 Gabon kanten jaialdia: herriko eta ikastolako abesbatzak, San Joan Bataiatzailean. Antolatzailea: Kantuz abesbatza.

Abenduak 19, larunbata

11:00 Santo Tomas Eguna,

Plaza Berrin.

Ondoren, 18:30-20:30, Erromeria Patxi Perez Taldearekin. Antolatzailea: San Joan Konpartsa.

12:00 Kalejira Ttarla dantza

taldearekin, Gudarien plazan.

20:00 Gabonetako kontzertua, Ozenki abesbatza eta Musika Bandarekin, Agustindarren elizan.

Abenduak 20, igandea

13:00 Gabonetako txistu

kontzertua, Txistulari Banda eta pianojolearekin, Milagrosan.

Abenduak 22, asteartea

17:00 Gabonetako irteera

kaleetan barrena, Musika Eskolako ikasleekin. Gudarien plazatik

abiatuko dira.

Abenduak 24, osteguna

18:00 Olentzeroa kaleetan

barrena, Ttarla dantza taldearekin. Gudarien plazatik abiatuko dira.

18:30 Gabon gaueko kale buelta, Kantuz abesbatzarekin. Milagrosatik abiatuko dira.

20:00 Gabon gaueko erronda, Musika Bandarekin. Gudarien

plazatik abiatuko dira.

Abenduak 30, asteazkena

18:00 Haur antzerkia, Biterin: ‘Aladdin’ (euskeraz).

Abenduak 31, osteguna

17:30 Urtezahar Eguneko erronda, Ohitura Zaharrak abesbatzarekin.

Zilegi Eskola

Abenduak 14, astelehena

18:30-20:30 Internet erabileraren oinarriak, kezkak eta

pribatutasuna. AEKn eta Biterin.

Hernani’n Musik

Abenduak 17, osteguna

20:00 Olatz Zugastiren emanaldia, Biterin. Sarrerak salgai daude Biterin.

Literatur solasaldiak

Abenduak 9, asteazkena

19:30 Colm Tóibínen ‘Brooklyn’. Gidaria: Amaia Garcia (gazteleraz). Udal Liburutegian.

Abenduak 15, asteartea

19:30 Javier Aramendiren ‘Verba polita’. Gidaria: Ane Mayoz

(euskeraz). Udal Liburutegian.

Erakusketak

Abenduaren 18ra arte

18:00-20:00 Txo taldearen

25 urte erakusketa ikusgai,

Biterin.


Egiako trenbide gaineko pasabidea ekainaren 1ean itxiko dute

Norteko geltokia Abiadura Handiko Trenaren geltokia bihurtzeko lanak aurrera doaz, eta ekainaren 1ean Egia eta Erdialdea lotzen dituen trenbide gaineko pasabidea itxiko dute. Lur azpiko pasabidetik joan ahalko da soilik alde batetik bestera udan. Irailean hori ere itxi egingo dute, eta Terminus hotela eta Mandasko Dukearen pasealekua lotuko dituen goiko pasabide bat eraikiko dute, eskailerekin eta igogailuarekin. Izan ere, laster hasiko dira behin-behineko geltoki berria eraikitzen; 2022ko udan amaitzea aurreikusten dute. Behin-behineko geltokiak eskailera finkoak eta igogailua izango ditu, eta Nestor Basterretxea plazan izango du sarbidea.

“Atotxako geltoki berria Norteko geltokiaren eta Tabakalera inguruaren egungo arkitekturan txertatzen da, eta, aldi berean, garraiobide ezberdinen arteko lotura bultzatuko du: aldiriak, abiadura handia eta autobusak. Gainera, trenbide zabalgune berriaren gainean, Tabakalerako eraikinaren lehen solairuaren parean, eraikiko den estalkiarekin, 5.723 m²-ko azalera duen espazioa sortuko da, eta herritarrek erabiltzeko eta gozatzeko plaza publiko bihurtuko da. Eraikinetik bertatik zuzeneko sarbidea izango du”, azaldu du Euskal Trenbide Sareak.


Irizar ie truck kamioia 2021eko Espainiako ‘Urteko Ibilgailu Industrial Ekologikoa’ izendatu dute

Irizar ie truck kamioiak 2021eko Espainiako ‘Urteko Ibilgailu Industrial Ekologikoa’ saria jaso du. Editec taldeak banatzen ditu sari horiek eta automobilgintzako 50 enpresaburuk osatu dute epaimahaia. Hirugarren aldia da izendapena jaso dutela.

2016an i2e autobus elektrikoak irabazi zuen Urteko ibilgailu Industrial Ekologikoaren saria, eta 2018an Irizar ie tram ibilgailuak, eta aurten %100 elektrikoa den ie truck kamioiak. Imanol Rego zuzendari nagusiak “hiri ingurunean edo metropolian elektromugikortasunaren alorrean berrikuntzarako” egin dituzten “ahaleginen aitorpena” dela adierazi du.

Ie truck-ak gainera, FCC Medio Ambiente enpresarekin garatutako txasis-plataforma elektrikoarengatik World Smart City Awards saria irabazi zuen Ideia Berritzailearen kategorian, 2019an, eta 2020an, berriz, Enpresarentzako Europako Ingurumen Saria.


Presoei eskubideak bermatzeko

Presondegira sartzerakoan zer gertatzen da? Nola lortu hurbileko preso baten bisitatzeko baimena? Nork galdegin lezake presondegi zigorra laburtzea? Kalte bat jasan eta nola eraman administrazioa auzitegira? 873 galdera-erantzunen bidez, presondegiko lehen egunetik azken egunera urrats guztiei buruzko zehaztasunak, horra hor Presondegien Nazioarteko Behatokiak (OIP) plazaratu berri duen Presoaren gida liburuaren nondik norakoa. Frantsesez bakarrik existitzen da liburua. "Erreferentziazko" lana da, Gabi Mouesca behatokiko administrazio kontseiluko kidearen hitzetan, bai presoentzat, eta baita senide, edo presondegietako langileentzat ere.Edizio berria gidaren laugarrena dela, eta 2004tik ez zela berritua, edizio honetaz baliatu dira gida hastetik buru berriz lantzeko. 2009ko presondegietako legea eta 2012a arte bozkatu eta aplikatu dekretu eta testuak sartu dituzte. Hots, ahal bezain bat gako eman nahi dizkiote presoari edo ingurukoei, ahal bezain bat informazio ukan dezan bere eskubideen jabe izateko gisan: "Zuzenbidea presondegietan bizirik irauteko ezinbestekoa da", azpimarratu zuen Mouescak.Horretarako gida editatzeaz gain, presoei eskuragarri jartzea dute erronka. Hortaz, astelehenean berean, Giza eskubideen Nazioarteko eguna zela, egunaren sinboloaz baliatu ziren gidaren bost ale Baionako presondegira ekartzeko, bertako liburutegian uzteko gisan. Aukera bada ere presoei zuzenean helarazteko liburua, hor ere kitorik, baina gutun bidez ezin dutenez bidali lodiegia baita, horretarako, bisita baimena duen baten eskutik pasarazi behar da liburua. Interesatua den oro elkartearekin harremanetan jartzera gomitatu zuen Mouescak. Informazio gehiago ere bada behatokiaren web gunean (www.oip.org).Gidak presondegira ekartzearekin batera, presondegien egoeraz, oro har, eta Baionako presondegiaz partikularkiazalpen eta salaketa baliatu zuten ekimena.Baionako abokatuen elkarteko buru den Gerard Fort, Christophe Desprez Giza eskubideen Ligako Ipar Euskal Herriko arduraduna eta Cimadeko presidentea den Helene Ducarrek hitz egin zuten Mouescaren ondoan.Prokuradoreari erantzunaBaionako presondegiaren egoera ez zela bakarrik "huts egite" bat azpimarratu nahi izan zuen Anne Kayanakis Baionako prokuradoreak Sud Ouest egunkarian joan den astean argitaratu elkarrizketa batean. Gain populazioa bazela, bai, onartu zuen. 102 preso 71 lekuentzat, baina ukatu zuen gehiagokoa izan zenik. Alabaina aipatu izan da gain populazioa %200koa izan dela. Oro har ukatu zituen hainbat puntu presondegiaren baldintza kaskarrei buruz. Adibidez, ez dela tuberkulosia eta ezkabia biltzen den lekuetako bat Baionakoa. Eta arratoiak izatekotan, sanotze obrengatik direla eta bakarrik zaintza guneetan, eta ez geletan.Fort abokatuak, ordea, berretsi zuen bi abokatuk ezkabia bildu zutela bertan. Eta badela "alarma gorria" piztekoa. Hainbat presoek eta baita presondegiko langile batek ere presondegiko administrazioaren kontra auzibidea abiatu dute hain zuzen, baldintza txarrak salatzeko. Sebastian Binet dute abokatua. Estatuek ezarri mugatik hurbil, Baionako presondegiak badu beste berezitasun bat. Atzerritar anitz bada hor. Eta alde horretatik, Ducarrek atzerritarrek bizi bakardadea eta sufrimenduak gogoratu zituen. Hizkuntza ez dutelako menperatzen, familia urrun dutelako, dirurik ez dutelako, ez eta "hortzak garbitzekoa eta xaboiaren" erosteko, herrira berriz kanporatua izatearen beldurretan daudelako, eta beste.Eta dena dela, presondegia ezin dela soluzioa izan gaineratu zuen Desprezek: "Presondegietan lekuak gehituko dituztela aipatzen dute orain. Horrek preso kopurua handituko du. Presondegi zigorrak salbuespena du izan behar". Alternatibak garatu behar direla baloratu zuen.


Truke programako ordezkariek Goiena bisitatu dute

Truke programan esku hartzen ari diren lagunak Goitb, Arrasate Irratia eta Arrasate Press bisitatu dituzte gaur. Goienako Arrasateko eraikina bisitatzera gerturatu dira. Euskararen normalizazioaren alde lanean ari diren enpresa eta erakundeak bisitatu dituzte gaur.

Truke programan parte hartzen ari diren ordezkariak arratsaldeko hiru t´erdiak aldera iritsi dira Goiena Komunikazio Zerbitzuak enpresak Arrasaten duen eraikin nagusira. Asiatik, afrikatik eta ameriketatik etorritako lagunek aukera izan dute Goiena Telebista ikusteko eta, interes handia erakutsi dute.

Mozambiqueko lagunak, Kolonbiakoak, Txilekoak, Argentinakoak, Brasilgoak, Ecuadorrekoak, eta beste zenbait tokitakoak gerturatu dira Goiena Telebistara. Gertutik ikusi dituzte editai gelak, platoak, errealizazioa eta erredakzioak.

Azken urteotan beti etorri dira Goiena Telebistara

Ez da aurreneko aldia truke programakoak Goiena Telebistara datozena. Aurreko urteetan ere gerturatu ziren. Gaurko bisitan gainera, Goienkariko Arrasateko erredakzioa ere bisitatu dute, eta Arrasateko Presseko zuzendariaren azalpenak gustura entzun dituzte.

MCCko enpresak, ikastetxeak, euskara elkarteak, nekazal arloko enpresak eta beste zenbait erakunde bisitatu dituzte martxoan. Hil osoan bisitaldi ugari egin dituzte Truke programakoek.

Mundukidek eta Huhezik antolatu dute bosgarren truke programa, eta oraingo astean amaituko da. Goiena Telebistak jakin duenez, antolatzaileak oso gustura daude aurtengo truke programaren emaitzarekin. Parte hartzaileek interes handia erakutsi ei dute.


Ahots bat ekaitzaren erdigunean

The Walker Brothersekin egin zen ezagun, baina bakarka grabatu zituen lehen lau diskoek finkatu zituzten haren lanaren ardatzak. Azken mende erdiko kantaririk erreferentziazkoenetako bat izan zen.


Legazpiko galdeketan 3.628 lagunek eman dute boza, %97k atez atekoaren kontra

Legazpiko Atez Atekoaren Kontrako Plataformak deitua, 3.628 lagunek parte hartu dute, atzo eta gaur, hondakin sistemaren inguruan antolatutako galdeketan. Horrenbestez, Legazpiko zentzoaren erdiak (%50,6) eman du boza. Horietatik gehiengo nabarmena 5. edukiontziaren aldekoa izan da, %97,72 (3.599). Aldeko botoak ere izan dira, 61 guztira (%1,66), eta baliogabeak 23 (%0,62).

Atzo zabaldu zituzten hautes kutxak herriko bost puntutan. Egun osoan boza emateko aukera izan zuten herritarrek; gaur berriz, 10:00etatik 16:00rak arte egon dira irekita. Ordu horretan itxi dituzte boto kutxak, eta iluntzerako eman dute emaitzen berri.

Galdeketa ez da loteslea

Atez Atekoaren Kontrako Plataformak deitutako galdeketa hori, ez da loteslea, udalak ez baitio babesik eman. Kepa Urzelai alkateak aste honetan azaldu duenez, «ez du zilegitasunik, ez sinesgarritasunik». Galdeketa egin dadin «erraztasun guztiak» eman badituzte ere, «beste norbaiten eskuetan utzitako botoak, eta Legazpin lokal bat edo etxebizitza bat duen edozeinek» botoa emateko aukera izateak «zalantzak» sortzen dizkiela azaldu du alkateak, udal gobernuaren izenean.

Udal gobernu taldearen babesik ez du izan, beraz, Legazpiko galdeketak; bai ordea herri horretako EAJ, H1! eta PSE-EE alderdiena.


GuraSOSen manifestua 15.000 atxikimenduetara heltzear, sinatzeko aukera dago oraindik

Gorantz doa etengabe GuraSOSen manifestuaren aldeko atxikimendu kopurua. Asteazken eguerdi honetarako, gutxienez 14.617 lagunek sinatua zuten, erraustegia alboratu eta guztion, baina modu berezian, proiektu horrengatik haurren osasuna arriskuan ez jartzea eskatzen duen adierazpena. Gogoan izan, noiznahi bat egin manifestuarekin, gurasos.org atarian sartuta. Taldetik erronka bat ere proposatzen digute; gutako bakoitzak beste 10 lagunen sinadurak biltzea eta hamar pertsona hauetako bakoitzak aldi berean, beste 10 lagunenak eskuratzea. Atxikimendu katea osatu nahi dute modu horretan. Bildutako sinadurak Ahaldun Nagusi Markel Olanori helaraziko dizkiete laster.

Atxikimendu mordoa, GuraSOSen desfilean

Arrakastatsua izan zen pasa den igandean GuraSOSek Donostian egin zuen desfilea. Milaka lagun bildu zituen. Jende mordoa ikusi genuen baita, manifestua sinatzen. Mobilizazioa Antiguako tunelean abiatu aurretik atxikimenduak biltzen aritu ziren. Kontxako badian zehar osaturiko bidean, lau haizeetara zabaldu zuten manifestuaren edukia bozgorailuetatik, bost hizkuntzatan. Une horretan aurrera eta atzera paseoan zebiltzan bertako nahiz atzerritar guztiek entzun eta ulertu ahal izan zuten, GuraSOS aldarrikatzen ari dena.

Eta ekitaldi amaieran, Alderdi Ederren, Donostiako Udalaren atarian, sinadurak biltzeko mahai luze bat jarri zuen GuraSOSek. Etengabekoa izan zen jendearen joan etorria. Igande goiz horretarako, Donostiako ekimena abiatu aurretik, 11.000 lagunek baino gehiagok babesa adierazia zion GuraSOSen manifestuari. Kopuru hau naharmen igo zen, ia 13.000 sinaduretara aste hasieran. 15.000 atxikimendu biltzeko bidean dira orain.

GuraSOSen manifestua

Gure txikitxo maitea,

☐Ama, ☐Aita, ☐Amona, ☐Aitona, ☐Izeba, ☐Osaba ☐ Herrikide bat naiz.

Begira, ez zaitut larritu nahi, baina, entzun mesedez, arretaz, esango dizudanak merezi du-eta.

Hortxe, Zubietan bertan, Errealak entrenatzen duen lekutik oso gertu, Erraustegia egiteko asmoa dute, bertan zaborra eta hainbat hondakin erretzeko. Bertatik aterako den kea arriskutsua izan daiteke osasunerako. Bai, halaxe da, igarri duzu, ezta? Kezkatuta nago, bai, eta batik bat zuengan, haurrongan, oraindik hazten, garatzen eta osatzen ari zaretenongan sor ditzakeen eraginengatik.

Kezkatuta nago eta ezinegonik:

Erraustegiaren kokalekua bizi garen lekutik oso hurbil dagoelako (15-20 kilometroko eremuaren barruan).

Erraustegiaren kokalekutik hurbil dauden lurretan landatutako barazkiak eta fruituak jaten dituzulako, edo eta, belardi horietan elikatzen diren abereen haragia eta bestelakoak jaten dituzulako.

Horren ondorioz kutsatuko den itsasoan bainatuko zarelako.

Edota, nahiz eta gure bizilekutik urrun egon, ez nukeelako nahi inoren haurrek ondorio kaltegarri horiek jasaterik. Nire haurrentzat nahi ez dudana, inoren haurrentzat ere nahi ez dudalako.

Horregatik, lehenbailehen, zerbait egin behar dudala pentsatu dut: arrisku horretatik babestuko zaitut, maitea, zin dagizut!! Ez dut onartuko, inondik inora ere, haurren osasuna arriskuan jartzerik! Ez nioke, inolaz ere, nire buruari barkatuko, nire esku dagoen guztia egiten ez badut, gutxi bada ere.

Erabaki dut beste guraso, aitona-amona eta senideekin batera bilduko naizela eta denok batera, elkarrekin, lan egingo dugula, erraustegiaren arriskua gainetik kentzeko.

Zaude ziur: begiratu bi begietara, sinets iezadazu, ez dizut hutsik egingo! Erraustegiaren proiektua geldiarazten saiatuko naiz!

Badakit, gure hondakinen arazoari beste irtenbide bat bilatuko diogula denen artean, posible delako, gizarteak eta gure ordezkariak horretan buru-belarri jarri nahi badute behintzat, gure osasuna eta ingurumena arriskuan jarri gabe!


"Zergetan ez dago kooperatiben aldeko diskriminaziorik"

Kooperatibek, batez beste, sozietate zergan %10etik beherako tasa ordaintzea defendatu du Goienetxeak: "Kenkariek enplegua eta I+G saritzen dute, eta geuk egiten dugu hori, eta asko egiten dugu".


Hilaren 30eko greba orokorra prestatzeko bilera egingo dute gaur

Euskal Herriko Eskubide Sozialen Karta osatzen duten gizarte eragile eta sindikatuek (145 izan ziren sorreran) greba orokorra deitu dute hilaren 30erako. Lan, bizitza eta pentsio duinen aldeko mobilizazio eguna izango da hilabeteko azken ostegunekoa.

Oiartzunen gaur bilera egingo dute, mobilizazio egun hori prestatzeko. Munanier lokalean geratu dira, 18:00etan.


Espanyolek irabazi du Azpeitia Cup 2014 futbol txapelketa


Mursi, Egiptoko presidente ohia, espetxeratu egin dute, Hamasekin lotura duelakoan

Hamasek salatu du «AEBen eta Israelen erabaki politikoa» izan dela. Istiluak izan dira kalean bi aldeen artean.


Erresidentzia baimena galdu da

Asteazkenean erresidentzia baimen bat galdu zen Zaharren Egoitza eta Plaza Berri artean. Aurkitzen duenak, mesedez, deitu: 618 760 895.


UPyDk zuzendaritza berria aukeratuko du gaur

Alderdia gidatzeko hautagaiak Gorka Maneiro eta Fernando Castellano dira, eta alderdia suspertzen saiatzeko proiektuak aurkeztuko dituzte.

Union, Progreso y Democracia (UPyD) alderdiak zuzendaritza berria aukeratuko du gaur, Andres Herzog aurreko UPyDko buruak urtarrilean dimisioa eman ondoren. Zuzendaritza berriak alderdia suspertzeko eginkizuna izango du, izan ere, abenduaren 20ko hauteskunde orokorretan 150.000 boto eskuratu (botoen % 61) eta Espainiako Diputatuen Kongresutik at gelditu zen.

Alderdiak zuzendaritza berria aukeratzeko kongresua egingo du gaur eta 3.000 afiliatu inguruk bi hautagaitzaren artean aukeratu beharko dute, alderdia suspertzen eta politikaren lehen lerrora itzultzen saiatzeko.

UPyDko buru berria izateko faborito nagusia Gorka Maneiro legebiltzarkidea da eta Fernando Castellano Madrilgo Brunete udalerriko zinegotzi ohia izango du aurkari. Biek ala biek UPyDren proiektua defendatuko dute, nahiz eta alderdiak egoera zaila bizi duen.

Krisi sakona bizi du UPyDk eta azken hilabeteetan areagotu egin da krisi hori, bereziki, Rosa Diez alderdiaren sortzaileak eta Andres Herzog buruzagi ohiak alderdia utzi ondoren. Horien esanetan, alderdia desegin egin behar da haren ideien purutasuna babesteko. Abandonuen jarioak ez du etenik; atzo bertan 29 militantek alderdia uztea eskatu zuten UPyDren proiektuak gizartearentzako baliagarri izateari utzi diola argudiatuta.


Kaleko ahotsa nork hartuko du Frantziako erakundeetan?

Filmetan bezala, asteazkenera arte, travelling leun eta bare batean gaudela dirudi joan den ostegunetik. Arrakastatsua izan den greba eguna Frantzian, eta batez ere hiriguneak geldirik egon dira. 1995. urteko greba eta borroka heinera ailegatu gabe, datozen greba egunak antzeko espiritu batean garatzen ari dira. Haserre nagusi bat, orduko gobernuaren mespretxu bat, eta doxa politika bertsu bat. Hau da, pragmatismoaren izenean aldarrikatutako alternatibarik gabeko politika neoliberalaren inposizioa.

Mende erdi bat pasatu da, eta orduko aize neoliberalismoaren garaipena nagusia bazen, gaur egun argi dago ziklo baten amaieran gaudela. Hori dela eta, badirudi, ziklo berriari hasiera emateko, «mundu zaharraren» Estatu Sozialaren azken elkartasun adarrak moztu behar direla, unibertsaltasunaren eta berdintasunaren izenean. Mundua injustua bada, guztiontzat izan dadila! Hala, pribilegioen aurka borrokatu behar da, eta E. Macronen gobernuak langile klase pribilegiatuen aurkako borroka darama pentsio erreforma honekin.

Justizia sozialaren izenean, gauetan eta jaiegunetan lan egiten duten tren eta garraio publikoko langileek erretretara joateko urtemuga atzeratu beharko dute. Justizia sozialaren izenean, gehien bizi diren langileek gehiago eta luzeago kotizatu beharko dute pentsio osoa kobratu nahi badute. Baina guztiek %28 kotizatuko badute beraien lan bizian, hilean 10.000 eurotik gorako soldatak dituztenek %2,8 kotizatuko dute soilik. Zergatik? Pentsio sistema pribatu batean kotizatzen ahal izateko eta sistema publikoa arintzeko. Horrela unibertsaltasunak elkartasunari muzin egin ahalko dio eta «arkaismo» sozial bat gehiago ezabatuko da.

F. Fillonek, azken hauteskundeetan argi esan zuen finantza patronalaren aurrean, puntuz egindako pentsio sistema unibertsalaren begipuntuak, pentsioen heina jaisteko balio duela. Eta era berean, publikotasunaren zilegitasuna murriztea, pribatuarena egonkortuz. Helburu nagusia, langileen geheingoa pentsio pribatura eramatea da, finantza merkatua elikatzeko. Merkatua ekonomikoki estatua baino eraginkorragoa baita doxa politika ekonomikorako.

Neoliberalismoaren estrategia ezaguna da. Zergak eta kotizazioak jaisten dira nazioarteko lehiakortasunaren izenean. Ondorioz, aurrekontuak eta gastu sozialak jaitsi eta murrizten dira. Hori dela eta, jendartearen zerbitzu publikoa kaxkartzen da. Beraz, jendartearen parte bat, ahalbide ekonomikoak dituenak, zerbitzu horiek pribatuan kontsumitzen ditu era indibidualean, eta muzin egiten dio, zerga bidez, elkartasun zerbitzu bat ordaintzeari (bi aldiz ez ordaintzeko). Hori pasa da irakaskuntzarekin, osasungintzarekin, garraioekin... Ontsalaz, pentsioekin berdin pasatuko da. Hala, E. Macronek, lapsus baten bidez, azaroan, BFM informazio katean, Ruth Elkriefen galdera bati erantzunez, argi utzi zuen: «Kanpainan esplikatu nuen, puntu sistema berri bat eraikitzea, kapitalizazio pentsioa babestea du helburu... barkatu, partekatze sistema...».

CFDT sindikatuak, ohi denez, mahai gainean dagoen erreformaren alde ez dagoela esan badu ere, kapitalizazio pentsioen alde dagoela azpimarratu du. Eta elkarrizketa sozialaren aldeko aldarria egin du, behin eta berriz. Horren guztiaren, betiko abiapuntu bat jarriz: lan nekagarrien onarpen berezia. 1995ean, 2003an, 2010ean... entzun izan zaion baldintza trinko horrek ez du eginkortasunik izan sekula. Izenpetutakoari Medefek muzin egin diolako behin eta berriz, aplikaezina den printzipio bat dela azpimarratuz. Hala, CFDTk izenpetutako akordio guztiei muzin egin die patronalak. Piketeetan eta manifestaldietan jende askok CFDT traidoretzat dauka, finean batasun sindikala hausten duelako elkarrizketa sozialaren alde eginez eta patronalarekin izenpetzeko, azken horren muzinkeriak garbituz. Lan munduko «l'idiot utile» bilakatuz.

1995ean zentral sindikal gehienak eta ezkerreko alderdiek bideratzen zituzten aldarriak eta haserreak, CFDTrik gabe. Horren ondorioz, Ezker Pluralak irabazi zituen hauteskundeak 1997an, eta 35 orduko lan astea arautu zuten, gobernura ailegatu ostean. Geroztik, onartu behar da ezkerreko alderdiak diluitu direla esparru politikoan. Behintzat, sozialdemokraziaren alderdiak Frantzian, Europan bezala, proiektu eta zilegitasun arazo handiak dituzte langileen interesak ordezkatzeko.

Bestalde, jaka horiak nahiko akratak izan dira, eta sindikalista andana ibili bada bertan, zentral sindikalak oso urrun mantendu dira oro har (lurralde zehatzetan ez bada) mugimendu sozial horretatik. Beraien oldarra ez da, beraz, eremu politiko instituzionalera ailegatu. Baina iragan osteguneko manifestalditan, presentzia murritza izan badute ere, beraien espirituak bazebiltzan bai lemetan, bai eta egin moldeetan ere. Ahouu, ahouu, ahouu (beraien lelo bat) asko entzun zitekeen Frantziako hainbat hiritan, baina, egia esan, askok aldarrikatzen duten batasun borroka ez da gertatu, oraindik.

Finean, iragan den jaka hori borroka urte honekin eta gauden borroka sozial fase honetan, galdera sakon bat egituratzen ari da: borroka hau irabaziko balitz, zer-nolako emaitza politikoa emango du uzta honek? Nork eta nola egituratu dezake ereintza politiko hori etorkizunean?

Zeren eta, galduko balitz, askok badakigu nork irabaziko lukeen epe ertainera landutakoa.


Larrabetzuko Udalak plazako aterpea eraikitzeko lanak berriro esleitu beharko ditu

Urtarrilaren 30ean, udalak herriko plazako aterpea egiteko espediente administratiboari eman zion hasiera. Lanak urrirako bukatu behar ziren, baina Construcciones Aplibur enpresa eraikitzaileak ez du kontratua bete eta udalak beste enpresa bat bilatu beharko du, lanak bukatzeko.

“Abenduan gaude eta zulo handi bat dago plazan. Enpresak huts egin du eta, ondorioz, kontratua bertan behera uztea erabaki dugu. Gaur egun, obraren % 30 baino ez da egin eta arkitektoa lanak dabil aztertzen. Egindako lana ordainduko diogu enpresari, baina ikusi behar dugu ea kalte-galerarik eskatuko diogun. Bestalde, beste espediente bat ireki beharko dugu lanak bukatzeko: proiektua aurkeztu, esleipena egin… Epeak ez dakizkigu, baina udarako dena bukatzea espero dugu”, esan digu Iñigo Gaztelu alkateak.

Udalak lanen kronologiaren berri eman du ohar batean: otsailean, aurrekontua onartu zen –212.000 euro ingurukoa, BEZA, barne– eta esleipena zabaldu zen; martxoan, aurkeztutako eskaintza bietako merkeena aukeratu zen, Construcciones Aplibur enpresakoa, alegia; apirilean, enpresak eta udalak kontratua sinatu zuten; eta ekainean, lanak hasi ziren. “Udan zehar, ez zen aurrerapenik egon eta epeak beteko ez zirela ikusi genuen. Beraz, hainbat aldiz deitu genien, baina enpresak ez zigun erantzunik eman. Azkenean, atzerapena onartu zuten eta azarorako bukatuko zutela esan zuten. Baina ez dute hitza bete”.


400 jarduera inguru eta Gabonetako merkatua hartuko ditu Bilbok Eguberritan

#BilbaoGabonak proiektua gaur bertan jarriko dute martxan, 20:00etan. Ordu horretan, Bizkaiko hiriburuko kaleak argiztatuko dituzte, eta Gabon giroa nagusituko da hirian.

#BilbaoGabonak proiektu pilotua abiatuko du azaroaren 28an Bilboko Udalak, Gabon festetan ere, Bizkaiko hiriburua bisitarien eta bertako bizilagunen bilgune izan dadin.

Egitasmo horren helburua da, beraz, inguruko herrietako zein atzerriko bisitariak erakartzea, baita merkataritza eta negozioak bultatzea ere. Hartara, leku magiko eta erakargarri bilakatu nahi dute Bilbo Eguberrietan.

#BilbaoGabonak ekimena gaur bertan aurkeztu dute Udaleko ordezkariek, prentsaurreko batean. Bertan azaldu dutenez eta Europako beste hiriburu batzuen ereduari jarraituta, Bilbok Gabonetako proiektua indartu du. Horretarako, 400etik gora jarduera antolatuko dituzte: Gabonetako merkatua, helduentzako zein haurrentzako aisialdirako leku bat, izotz pista ekologikoa eta argiztapen berria, besteak beste.

Hain zuzen ere, Areatzan eta Erripa kaian egingo dituzte jarduera guztiak, Arriaga eta udaletxea batzen dituen bidean.

Argazkia: José Luis Cazallas Ruiz

Balea erraldoi bat

Esan bezala, 20:00etatik aurrera ekingo diote #BilbaoGabonak proiektuari. Ordu horretan, Juan Mari Aburto Bilboko alkateak Gabon festei emango die hasiera, hiri guztia aldi berean argiztatuta.

Hala, udaletxeko balkoitik harmailetaraino, argi jauzia jarriko dute. Gainera, bideo-emankizuna ere eskainiko dute, eta sei metroko altuera eta 12 metroko luzera duen balea erraldoi bat jarriko dute. Horrela, bai balea eta baita Arriagako 14 metroko zuhaitza ere argiz jantziko dira.

Bestalde, baso magiko baten itxura hartuko du Areatzak. Izan ere, bertako 120 zuhaitzak urre-kolorez apainduko dituzte, argiztapen berezi baten bidez.

Gabonetako merkatua

Aurten, estreinakoz, Gabonetako merkatua edukiko du Bilbok. Udalaren helburua da merkataritza eskaintza eta aisialdia sustatzea. Horrekin, halaber, bisitari gehiago erakarri nahi dituzte. Udaletxeko eta Areatzako zubien artean egongo da kokatuta.

Izotz pista eta txirristak

Berritasunen artean, nabarmentzeko modukoa da izotz pista aire zabalera aldatuko dutela. Hau da, Casillako Pabiloitik atera eta Erripa kaian ezarriko dute.

Gabonak auzoetan

Eskaintza kulturalari dagokionez, Bilboko Udalak gaikako programazioak antolatu ditu barruti eta auzoetan. Aukera anitza egongo da, jarduera tradizionalak (Abesbatzen Gabonetako Kontzertuak, esaterako) baina baita umorea, antzerkia eta zirku garaikidea ere; jarduerak euskaraz eta gaztelaniaz eskainiko dira eta adin guztiak hartu dira kontuan.

Animazioa eta musika emanaldiak kalean

Kalean formatu txikiko kontzertuak ere izango dira. Larunbatean, abenduaren 15ean, 12:30etik 14:30era, 42 musikarik kontzertuak emango dituzte hiriko 15 toki desberdinetan; hartara, erosketak eta merkataritza dinamizatuko dituzte.

Bilboko eta Bizkaiko hainbat talde izango dira taula gainean: The Swallows, Radio Cober, Lee Perk, Los Buitres, Gorka Naste, My Bastard Friend, Lee Junior, Confluence, La Mara, High Felicity, Dani Merino, Peri, Baster Band, Jaimones eta Elsa Jazz.

Kultura gehiago

Udal programazio hori beste erakunde pribatu batzuek eta Udalaren beraren beste sozietate batzuek antolatzen dituzten dozenaka jarduerekin osatuko da. Hala nola, Arriaga Antzokiko programazioa, Azkuna Zentroarena edota BilbaoMusikarena.

Olentzero eta Errege Magoak

Gabonetako udal egitarauan lehentasuna dute Errege Magoek eta Olentzerok. Hain zuzen, laster Bilbora egingo duten bisita prestatzen ari dira.

Olentzero izango da heltzen lehena. Baserritik abenduaren 23an (igandea) jaitsiko da, arratsaldez. Ikazkin ezaguna Bilboko kaleetatik ibiliko da 17:30etik aurrera. Carlton Hoteletik Arriaga Antzokiraino joango da kalejiran. Biharamunean, antzoki horretan, 11:00etatik aurrera, hiribilduko ume guztiek bisita egin ahalko diote.

2017ko Errege Magoen desfilea. Argazkia: EFE

Urte berriak Errege Magoen desfilea ekarriko du Bilbora. Urtarrilaren 5ean, kabalkada egingo dute, kolorez, soinuz eta animazioz betetako zalgurdiek lagunduta.

Haurrentzako eta gazteentzako jarduerak

Gabonetara begira, aisialdi programa zabala prestatu du Bilboko Udalak 17 urtetik beherakoentzat. Kirol, musika, robotika, sukaldaritza, moda eta bideo-joko tailerrak dira etxeko txikienei zuzendutako jardueretako batzuk, betiere, gazteak entretenitze eta hezte aldera.

Gabonetan euskaraz

Euskararen erabilera bultatzeko asmoarekin, "B-Tuber-izan, euskal YouTuber" tailerra abiatuko dute, Azkue Fundazioarekin elkarlanean. Parte hartzaileek bideoak euskaraz sortu, editatu eta zabaldu beharko dituzte, Youtube sare soziala erabilita.

57 Gabonetako zuhaitz

Auzo guztiek Gabonetako zuhaitza izango dute. Guztira, 57 zuhaitz jarri dituzte: horietatik 16 artifizialak dira, eta gainerakoak hirian bertan urte osoan zehar dauden zuhaitzak dira.

Argazkia: Orhi Zeberio

Ordutegi aldaketak, ostalaritzan

Ia bi ordu geroago ixteko baimena izango dute ostalaritza lokalek, abenduaren 14tik urtarrilaren 6ra, "eguneko" establezimenduek eta terrazek salbu


Irailera bitartean eten egingo dugu albistegia

Iritsi dira udako oporrak, eta Goiena.net egiten dugunok jai hartuko du. Abuztu bukaera arte ez da albiste berririk izango Goiena.net-en. Hala ere Goiena.net-eko erabiltzaileek berdin berdin parte hartu dezakezue gure blog komunitatean. Ekitaldiak ere ugari izango dira egunotan, eta Goiena.net-eko egutegian izango duzue horien guztien berri. Abuztuaren 31n etorriko da bueltan Goiena.net-eko albistegia. Opor on guztioi!

Goiena.net-eko blogak eta agenda


2009ko Dakar Rallya, Argentinan eta Txilen

Aurten ez da Lisboa-Dakar korritu, "segurtasun faltagatik" Mauritaniako arazoa dela-eta.

Aurten jokatu gabe gelditu dira Dakar auto eta moto rallya, Mauritaniako liskarrengatik, eta hurrengo urtean Argentinan eta Txilen izango dela jakinarazi dute gaur antolatzaileek. Lisboa (Portugal) eta Dakar (Senegal) artean zen jokatzekoa aurtengoa eta, besteak beste, Mauritaniatik pasatuko zen.

"Nazioarteko politikako tentsioa" jarri zuten arrazoi nagusi gisa 2008ko proba bertan behera uzteko. Iazko urte bukaeran 24an Mauritanian lau frantziar hil zituzten. Al Kaeda erakundeak Frantziak Magreb eskualdean dituen interesen aurka egingo zuela iragarri ondoren, Bernard Kouchner Frantziako Atzerri ministroak hango herritarrei Mauritaniara ez bidaiatzeko aholkatu zien. Horrek eragina izan zuen Dakar ez egitean.

Urtarrilaren 3 eta 18 artean korrituko da 2009koa. Argentinan hasiko da, Buenos Airesen, eta bertan bukatuko da, bederatzi mila kilometro egin ondotik. Bederatzi edo hamar etapa Argentinan izango dira, eta bost Txilen. Bihar emango dituzte xehetasun gehiago.


Ez da pasako oharkabean

Denboraldi-aurreko saioetan ikusitakoaren arabera, txapelketa mugitua datorkigu. Azken hilabeteetan Mercedesek fitxatutakoek taldeari haize freskoa ekarri diotela dirudi. Hori erakusten du, behintzat, Bartzelonan, denboraldi-aurreko proban erakutsitako maila bikainak.

Ferrari ere ez da makal ibili. Ez du nahi aurreko bi urteetakoa berriz gertatzerik, eta ahal direnak eta ez direnak egingo ditu tifossi-ak poztu eta Fernando Alonso hirugarrenez txapeldun izan dadin.

Egungo txapeldunak, Red Bulek hain zuzen ere, ez du distira handirik egin orain arte. Proba saioetan hainbat zailtasun izan bazituen ere, azken hiru urteetan askotan erakutsi du zailtasunen aurrean ez dela kikiltzen eta, modu batera ala bestera, beti aurkitzen duela arazoa konpontzeko bide egokia. Koktel ikaragarria osatzeko gaiak ditu. Dirua, Sebastian Vettelen gidatzeko ahalmena eta Adrian Newey ingeniariaren diseinatzeko dohainek ia garaiezinak egiten dituzte.

Beraz, aurten ere Vettel, lasterketa batean bai eta bestean ere, garaipenaren lehian ibiliko da inongo ezbairik gabe.

Ezin aipatu gabe utzi McLarenen egoera zaila. Lewis Hamilton Mercedesera joan izanak eta beste hainbat ingeniariek taldea utzi izanak, min handia egin dio Wokingen finkatutako autogileari. Hala ere, urtero bezala, podiumaren lehian ibiliko dira ia beti.

Talde xumeagoen artean, lehia bizia ikusiko dugu Sauber, Force India eta Williamsen artean. Hirurek motore ezberdinak erabiltzeak eta diseinu aerodinamikorako filosofia ezberdinak jarraitu izanak, lehia biziagotu dezake. Hiru talde hauetako pilotuak lasterketaren batean podiumaren lehian ibiltzea ez litzateke harritzekoa izango.

Pirellik diseinatutako pneumatiko berriek ere emango dute zer esana. Iraupen laburra dute, eta, beraz, maizago ikusiko ditugu boxeetako geldialdiak lasterketan, ikusleen gozamenerako.

Jaio al da Vettelen nagusitasuna hautsiko duenik? Alemaniarrak titulua atxikituko ote du? Ferrari eta Mercedeseko pilotuek itzala egingo ote diote?


Frankismoan emakumeek jasandako errepresioa, antzerkian

Lezoko Udazken Kulturalaren barruan, eta Etxetxo Lezoko Memoria Historikoaren Taldearen ekimenez, ikusleen erraietaraino iritsiko den antzerki obra ikusteko aukera izango da larunbatean (hilak 21), 19:30ean Gezala Auditoriumean. Las Ansiadas Producciones talde madrildarrak Las peladas lana oholtzaratuko du. Frankismoan emakumeek jasandako errepresio ankerra du ardatz antzezlanak.

Izan ere, Etxetxo aurten Lezora frankismoaren lehen esklaboak ekarri zituztenekoa oroitzeko hainbat ekitaldi egiten ari da, duela 80 urte izan zen hori. Horren barruan ulertu behar da larunbateko antzerki saioa. Haien omenez hainbat ekitaldi egin dituzte urtarrilaren 24an hasita.

Sarrerak zortzi euroan daude salgai Kultura Aretoan. Bestela, udalaren sarrerak saltzeko gunetik ere eros daitezke.


Nekazaritza ibilgailu eta motorren IAT egiteko hiru aste

Heldu diren hiru asteetan Sakanan izanen dira ibilgailuen azterketa teknikoa (IAT) egiten duten teknikariak. Nekazaritzarako ibilgailuek eta ziklomotorrek pasa beharko dute azterketa. Bere herrian ezin duena, beste batera joan daiteke.